ЎзА - Президентимиз Шавкат Мирзиёевнинг БААга расмий ташрифи давомида умумий қиймати 10 МИЛЛИАРД доллардан ортиқ бўлган келишувларга эришилди\n28.03.2019 12:53:49 Чоп этиш версияси\nПрезидентимиз Шавкат Мирзиёевнинг БААга расмий ташрифи давомида умумий қиймати 10 МИЛЛИАРД доллардан ортиқ бўлган келишувларга эришилди\nСўнгги йилларда мамлакатимизда амалга оширилаётган самарали ташқи сиёсат натижасида Ўзбекистоннинг халқаро нуфузи юксалиб, барча давлатлар билан муносабатлари янада мустаҳкамланмоқда. Бу Президентимиз Шавкат Мирзиёевнинг Бирлашган Араб Амирликларига расмий ташрифи давомида яна бир бор ўз тасдиғини топди.\nДавлатнинг мавқеи, халқаро майдондаги ўрни унинг ҳудуди ва нуфуси билан ўлчанмайди. Мамлакат довруғини унинг иқтисодий қудрати билан ҳам дунёга таратиш мумкин. Биргина Сингапур мисолида бу фикрнинг яққол тасдиғини кўрамиз, лекин Бирлашган Араб Амирликлари ҳам ана шундай асосли фикрнинг ёрқин мисоли бўла олади.\nДубай амирлиги мисолида оладиган бўлсак, у ҳам қисқа муддатда Сингапур каби дунёнинг молиявий, инвестициявий ва бизнес марказига айланди. Ҳеч бир мамлакатда “Ferrari” русумли автомобиль киши бошига ҳисоблаганда амирликка тенг келолмайди. Ёки бир кунда қабул қиладиган самолёт ва йўловчилар сонига кўра дунёда Дубай аэропортига тенг келадигани кам. Сайёҳлар энг кўп боришни орзу қиладиган жойлардан бири ҳам мана шу амирликдир. Шахсий бизнесини очмоқчи бўлганлар Дубайга борса, истаган миқдорда ўз манфаатига мос кредит олиши, инвестиция киритмоқчи бўлганлар бу ерга ҳеч қандай хавотирсиз кириб келиши мумкин. Биргина “Бурж Халифа” минорасининг ўзи қанча гапдан дарак беради.\nАбу-Даби деганда фақат Амирликлар пойтахти эмас, балки араб дунёсида жуда катта нуфузга эга, ўзига хос маданият, спорт ва бизнес маркази назарда тутилади. Бу гўзал шаҳар ўзининг меҳмондўстлиги, бетакрор меъморий ечимга эга иншоотлари, саҳрода жойлашганига қарамасдан доим яшиллик барқ уриб, тоза ва намхуш ҳаво эсиб турадиган иқлими билан танилган.\nЎзбекистон билан Бирлашган Араб Амирликларини кўп асрлик тарихий-маданий, иқтисодий ришталар боғлаб туради. Мустақиллик йилларида икки мамлакат муносабатлари қатор соҳаларда жадал ривожланди.\nКейинги йилларда мамлакатларимиз ўртасидаги икки томонлама муносабатлар сифат жиҳатидан янги босқичга кўтарилди. Жумладан, ушбу мамлакат делегацияларининг ташрифлари чоғида Амирликлар инвесторларини истиқболли лойиҳаларга кенг жалб этиш, нефть-газ, кимё, қурилиш, қишлоқ хўжалиги, логистика, туризм, шаҳарсозлик ва бошқа соҳаларда ўзаро манфаатли лойиҳаларни амалга ошириш бўйича самарали музокаралар олиб борилди.\nПрезидентимизнинг Бирлашган Араб Амирликларига расмий ташрифи ўзаро муносабатларни янги босқичга кўтаришга хизмат қилади.\nДавлатимиз раҳбари ташриф доирасида 25 март куни Абу-Даби шаҳридаги шайх Зоид бин Султон Ол Наҳаён мақбараси ва масжидини зиёрат қилди, “Воҳат ал-Карома” ёдгорлигига гулчамбар қўйди.\nБирлашган Араб Амирликлари Бош вазири ўринбосари, ички ишлар вазири шайх Сайф бин Зоид Ол Наҳаён билан учрашувда ижтимоий хавфсизликни таъминлаш соҳасида амалий ҳамкорликни йўлга қўйиш, бу борада ўзаро тажриба алмашиш, делегациялар ташрифини ташкил этиш юзасидан келишувларга эришилди.\nАбу-Даби шаҳридаги “Қаср ал-Ватан” саройида Ўзбекистон ва Бирлашган Араб Амирликлари расмий делегацияларининг кенг ва тор доирадаги музокаралари бўлиб ўтди. Ўзбекистон Республикаси билан БАА ўртасида инвестициялар, молия, муқобил энергетика, саноат ва инфратузилмани ривожлантириш, қишлоқ хўжалиги, божхона маъмуриятчилиги, маданият ва бошқа соҳалардаги ҳамкорлик бўйича умумий қиймати 10 миллиард доллардан ортиқ бўлган келишувларга эришилди.\nАмирликларнинг йирик шаҳри Дубай инсоният илмий-техник тараққиётининг энг илғор ютуқларини ўзида мужассам этган. Масалан, дунёнинг саккизинчи мўъжизаси, деб эътироф этилаётган Palm Islands сунъий ороллари инсон қўли билан яратилган энг йирик архипелаг бўлиб, ўзининг миқёси ва кўркамлиги билан ҳайратга солади. Бу ерда муҳташам меҳмонхоналар жойлашган. Сайёрамиздаги энг баланд осмонўпар бино – "Бурж Халифа" эса 11 кўрсаткич бўйича Гиннеснинг рекордлар китобига кирган.\nДубайда дунёдаги энг узун автоматлаштирилган метро тизими ва усти ёпиқ пиёдалар ўтиш йўлаги мавжуд. Саҳрода жойлашганига қарамай, шаҳарда жаҳоннинг энг йирик гуллар боғи барпо этилган. Бу ердаги пляжлар энг тоза деб тан олинган. Шаҳарга бир йилда ўртача 16 миллион киши ташриф буюриши бежиз эмас. Дубай бошқа соҳа ва йўналишларда ҳам кўплаб рекордларни забт этган.\nБАА вице-президенти, Бош вазири давлатимиз раҳбарини самимий қутлаб, Абу-Дабида мамлакатларимиз ўртасида эришилган келишувлардан мамнуният билдирди. Дубай амири ўз тараққиётининг янги босқичига қадам қўйган БАА Ўзбекистон билан кўп қиррали ҳамкорликни мустаҳкамлашдан манфаатдор эканини таъкидлади.\nПрезидентимиз Шавкат Мирзиёев меҳмондўстлик ва истиқболли қўшма лойиҳалар қўллаб-қувватлангани учун самимий миннатдорлик билдирди ҳамда Ўзбекистон Бирлашган Араб Амирликлари, жумладан, Дубай амирлиги билан дўстликка асосланган муносабатларни мустаҳкамлашга тайёр эканини қайд этди.\nЎзаро ишонч руҳида ўтган суҳбатда қатор соҳаларда шериклик ва тажриба алмашишни кенгайтириш йўллари, турли даражаларда янги алоқалар ўрнатиш масалалари муҳокама қилинди.\nМузокаралардан сўнг имзоланган ҳужжатларни алмашиш маросими бўлди. Қўшма инвестицион компания ташкил этиш тўғрисида шартнома, Самарқанд шаҳри инфратузилмасини модернизация қилиш ва замонавий агрокластер ташкил этиш тўғрисида битимлар, қишлоқ хўжалиги ва логистика соҳаларида ҳамкорлик бўйича икки томонлама ҳужжатлар шулар жумласидандир.\nДавлатимиз раҳбарининг Бирлашган Араб Амирликларига ташрифи, унинг доирасида имзоланган келишувлар мамлакатларимиз муносабатларида янги саҳифа очди. Томонларнинг ўзаро ҳамкорликни янада мустаҳкамлашга интилиши ва эришилган келишувларни қўллаб-қувватлаш бўйича якдил фикрга келгани мамлакатларимиз манфаатига хизмат қилади.


Ўзбекистон Афғонистонга катта партияда гуманитар ёрдам юборди – Газета.uz\nФото: The Killid Group/twitter.com\nLotinchada 14 сентябрь 2021, 15:47 Сиёсат Жамият\nЎзбекистон ҳукумати 14 сентябрь, сешанба куни Aфғонистоннинг Балх вилояти шимолидаги Ҳайратон чегара ўтиш пункти орқали афғон халқига гуманитар ёрдамнинг катта партиясини юборди, деб хабар бермоқда Ariana News.\nЎз ичига озиқ-овқат маҳсулотлари, дори-дармон ва кийим-кечакларни олган 1,3 минг тонналик инсонпарварлик юки мамлакат расмийларига топширилди.\nЮкни қабул қилиш маросимида Забиҳулла Мужоҳид ва Ислом амирлигининг бошқа расмий вакиллари иштирок этди. Суратларда Ўзбекистон томонидан Сурхондарё вилояти ҳокими Тўра Боболов, Афғонистон бўйича махсус вакили Исматулла Эргашев қатнашганини ҳам кўриш мумкин.\nМазкур ёрдам бутун мамлакат бўйлаб кам таъминланган афғон оилаларига тарқатилади, дейилади хабарда.\nЭслатиб ўтамиз, аввалроқ Сенат раисининг биринчи ўринбосари Содиқ Сафоев Афғонистонда, биринчи навбатда, гуманитар инқирознинг олдини олиш кераклигини таъкидлаган эди.«Бунинг учун биз мамлакатдаги ҳақиқий реал ҳокимият билан иш олиб боришимиз керак. Бошқа йўл йўқ», — деган эди у.\n«Асосийси, Афғонистонда гуманитар инқирознинг олдини олиш» — Содиқ Сафоев 14 сентябрь 2021, 10:13


Исломжон Қўчқоров2021-04-16T11:20:42+05:0016 Aprel, 2021|Матбуот|\nИсломжон ҚЎЧҚОРОВнинг ижодий ишлари\nДУНЁ АРМИЯСИ КАРАНТИН ДАВРИДА\nХўш, Хитой коронавирусни қандай енгиб ўтди? Бу курашда армиянинг роли қандай бўлди? Умуман, касалликка қарши курашаётган давлатлар армияси бу кўринишдаги жанговар топшириқни қай тарзда бажармоқда? Қуйида шулар ҳақида ўқийсиз (дарвоқе, расмий Пекин коронавирусни Хитойга америкалик ҳарбийлар олиб келган, деган тахминни илгари сурган эди).\nХитойнинг марказий ҳарбий кенгаши Ухань шаҳрида тарқалган коронавирусга қарши курашга армияни ҳам жалб этади (шу тариқа дунё армиялари мана шу кўринишдаги жанговар топшириққа бирин-кетин жалб қилина бошлади). Уханнинг пульмонология госпитали интенсив даволаш бўлимига юборилган ҳарбий шифокорлар маҳаллий шифокорларга эпидемияга қарши курашда катта ёрдам кўрсатди. Шу тариқа Хитой бу касалликни енгиб ўтди.\n«Шифокорлар вазият нақадар жиддийлиги тўғрисида огоҳлантирганига қарамай, одамлар хиёбон, бозор ва ресторанларда йиғилишда давом этиб, ҳукумат фармойишларини инкор этмоқда», дейди Макрон миллатга 20 дақиқалик телемурожаатида.\nГубернатор армиядан ёрдам сўради\nЭпидемиядан энг кўп жабр кўраётган давлатлардан бири бўлмиш Италияда армия карантин қоидаларини текшириш учун кўчаларда патруллик қилмоқда.\nИтальян армияси аҳолининг ўзини ўзи изоляция қилиш чораларини тўлиқ назоратига олган. Ушбу қарор Ломбардия вилояти губернатори Aттилио Фонтана армиядан полицияга карантин қоидаларига риоя қилинишини таъминлашда ёрдам беришини сўраганидан кейин қабул қилинди.\nШунингдек, Италия армияси вафот этган кишилар тобутларини шаҳардан олиб чиқиб кетиш ишларини ҳам бажармоқда.\nМамлакатда 15 мартдан 15 апрелга қадар фавқулодда ҳолат эълон қилинган. 23 март куни Фавқулодда вазиятни назорат қилиш давлат қўмитаси учрашувида Президент Қасим-Жомарт Тоқаев армия ва полицияга профилактик чораларни амалга ошириш ва жамоат тартибини сақлашга буйруқ берди.\nАйни вақтда Қозоғистон Қуролли Кучлари Биологик ҳимоя бўлинмаларини сафарбар этишга буйруқ берган. Улар индивидуал зарарсизлантириш тўпламлари ва дезинфекцияловчи эритмалар билан таъминланган бўлиб, Қозоғистон шаҳарларидаги мактаблар, боғчалар, тиббиёт муассасалари, савдо марказлари, бозорлар, масжидлар, темир йўл вокзаллари, пиёдалар йўлакчалари, бекатлар, хиёбонлар ва майдонларни тозаламоқда.\nҲарбийлар хорижда қолиб кетган қозоғистонликларни ватанига қайтаришга кўмаклашмоқда. Қирғизистон, Саудия Арабистони ва Қувайтда қолиб кетган 56 нафар қозоқ фуқароси 24-25 март кунлари ҳарбий самолётларда Қозоғистонга олиб келинган.\nГермания Қуролли Кучлари – Бундесвер эпидемиологик вазиятдан келиб чиқиб, зарур чораларни кўрмоқда. Ҳозирда улар фуқаролик соҳасига ёрдам беришга тайёр эканлигини билдирмоқда. Бундесвернинг тиббий бўлимларида 20 мингга яқин қўшин бор. Ҳозирга қадар улар фавқулодда вазият юз берса, ёрдам кўрсатиш мақсадида 5 та дала касалхонасининг «кучини синаб кўрди». Ушбу шифохоналарда сунъий нафас бериш мосламаларидан интенсив терапияга муҳтож бўлган оғир беморлар учун жой ҳозирланган.\nОддий вазият учун бу етарли, аммо экстремал ҳолларда ҳозирланган жойлар сони камлигини Бундесвер ҳам яхши англаб турибди. Коронавируснинг на миллат, на элат ва на касб танламаётганини инобатга олиб, немис ҳарбийлари ҳеч бўлмаса ўз-ўзини жой билан таъминлаш масаласини биринчи галда ҳал этишга киришди. Яъни жойлар кўпайтирилмоқда. Аммо вазият ўта жиддий тус оладиган бўлса, ҳарбийлар томонидан аҳолига ҳам тиббий хизматлар кўрсатилишига ишонтирилмоқда.\nКоронавирусга қарши курашда ўз давлатига ёрдам бераётган армиялар ҳам хавфдан холи эмас. Касаллик жанговар сафларга ҳам кириб борган. У давлатлар Қуролли Кучларига-да таҳдид солмоқда. Чунки Қуролли Кучлар коронавирусга қарши қуролсиз эди ва дунё армиясидаги вазият кундан кунга ёмонлашмоқда.\nДунё мамлакатлари армиясига назар ташлайдиган бўлсак, кўплаб юқори мартабали ҳарбий хизматчилар касалликни юқтириб олган. Италия, Греция, Эрон, Миср армиялари COVID-19 дан ҳайратда. Италияда ҳатто 9 та генерал касалликка чалиниб, карантинга олинган. Эрон, Миср ва Юнон қўшинларида ўлим ҳолати қайд этилди. Эпидемия Бельгияда жойлашган НАТО штаб-квартирасига ҳам етиб борди.\n«Vatanparvar» газетаси 2020 йил, 10 апрел, №15\nМАЖМУАЛИ НАЗОРАТ МАШҚЛАРИ\nянгича усул ва услубда\nЗамон шиддат билан ўзгармоқда. Бу замонда яшаётган инсонлар, уларнинг дунёқарашидаги эволюция жараёни ҳам ана шундай тезкорлик ва янгиланиш асосида ўз-ўзини қайта ишлаб боряпти.\nҲаётий мисол келтирайлик: барчамизнинг қўлимизда уяли алоқа воситаси бор. Ундаги интернет хизматини фаоллаштиришингиз билан телефонингизга кўплаб вазифаларни бажарадиган муҳим дастурларнинг эскиргани ва уни янгилашингиз (обновление) кераклиги ҳақида хабар келади. Табиийки, янги дастур сизга янги имконият ва қулайликлар тақдим эта олади.\nМана шу оддий мисол ҳам Қуролли Кучлар тизимидаги жанг услуб ва услубиятининг замонавий кўринишларини ўзлаштириш, янгича қараш ва фикрлашнинг нақадар муҳим эканлигини кўрсатиб турибди.\nМарказий ҳарбий округнинг Жиззах гарнизонидаги ҳарбий қисм ҳарбий хизматчилари янгича усул ва услублар асосида ташкил этилган 11 та йўлакдан ўтиб, мажмуали назорат машқларини бажаришди.\nЯнгича ғоя ва ташаббус билан ташкил этилган ушбу йўлаклар муҳим вазифаларни бажарадиган юрт ўғлонларини реал вазиятларда аниқ ва тезкор ҳаракат қилишини таъминлайди. Улар жисмоний ва руҳий зўриқишларни енгиш ҳамда душманга руҳий босим ўтказиш, гаровдагиларни якка тартибда ҳаракатланиб озод этиш ва ярадорларни эвакуация қилиш чоғида хатосиз ўт очиш, жуфтликда ҳаракатланган ҳолда отиш позицияларини ўзгартириш, ҳарбий-тиббий тайёргарлик меъёрларини бажариш ва ҳаракатланувчи нуқтадан тўғри нишонга олиш каби вазифаларни ўзида мужассам этган машғулотларни юксак савияда бажариб, билим ва кўникмаларини синовдан ўтказишди.\nТаъкидлаш жоизки, мазкур йўлаклардан биринчи маротаба Марказий ҳарбий округнинг ҳарбий хизматчилари ўтди. Улар йўлакдаги бир-биридан мураккаб бўлган тўсиқларнинг барчасидан тез ва аниқ ўтиб, нишонларни йўқ қилди, белгиланган вазифани ўз вақтида бажарди. Эндиликда ушбу йўлаклар тунги шароитга ҳам мослаштирилади ва барча полигонларда жорий этилиб, амалиётда кенг қўлланилади.\n«Vatanparvar» газетаси 2020 йил, 12 июнь, №24\n«АрМИ – 2020» олдидан\nТинчлик даврида дунё мамлакатлари Қуролли Кучлари салоҳиятини белгилаб беришда ҳарбий мусобақаларнинг ўрни беқиёс. Боиси мазкур баҳсларда ҳарбий хизматчилар реал вазиятларда бажарадиган топшириқ ва вазифалар билан синовдан ўтади. Халқаро армия ўйинлари мана шу жиҳатларни билан ҳам аҳамиятлидир.\nМудофаа вазирлиги ҳарбий хизматчиларидан ташкил топган Ўзбекистон жамоаси мазкур нуфузли ҳарбий мусобақанинг барча тур ва йўналишларида фаол иштирок этиб, совриндорлар сафидан жой олиб келмоқда.\nМудофаа вазирлигининг Ҳарбий автомобиль назорати инспекцияси ҳарбий хизматчилари ушбу мусобақанинг «Йўл патрули» йўналишида 2017 йилдан буён қатнашиб келади. 2017 ва 2018 йиллари Россия Федерациясининг Москва шаҳридаги Ногинск шаҳарчасида ўтказилган баҳсларда жамоамиз муносиб иштирок этиб, фахрли 3-ўринни қўлга киритган эди. Эрон пойтахти Теҳрон шаҳри мезбонлик қилган ўтган йилги мусобақада ҳам вакилларимиз шоҳсупанинг 3-поғонасидан жой олди.\nХалқаро армия ўйинларининг «Йўл патрули» мусобақасига бу йили мамлакатимиз мезбонлик қилиши режалаштирилган. Мусобақа жорий йилнинг август-сентябрь ойларида Фарғона вилояти Қўқон шаҳрида жойлашган Мудофаа вазирлигига қарашли ҳарбий қисмлардан бирида бўлиб ўтади.\nМусобақа умумий беш шартдан иборат. Унда иштирокчилар яккалик ва жамоавий баҳсларга киришади. Мусобақада нафақат автомобилни маҳорат билан бошқариш, тўсиқлардан беталафот ўтиш ва маррага биринчи бўлиб етиб келиш, шунингдек, ўқотар қуроллардан нишонларни йўқ қилиш, жароҳат олганларга биринчи тез тиббий ёрдам кўрсатиш, ёнғин чиққан ҳудудга белгиланган вақт оралиғида етиб бориш ҳамда уни бартараф этиш каби бир-биридан мураккаб шартларни ўз ичига олган.\nТехника билан тиллашган маҳоратли ҳарбий хизматчилардан иборат жамоамиз йил бошидан бери мусобақага жиддий тайёргарлик кўришмоқда. Қуйида сиз кўриб турган суратлар тайёргарлик жараёнининг 10 июлга қадар бўлиб ўтган мавсумидан олинган. (Хабарингиз бор, мамлакатимизда кучайтирилган карантин чекловлари боис барча оммавий йиғин ва тадбирлар вақтинча бекор қилинган). Лекин шунга қарамай маҳорат ва тажриба барибир ўз сўзини айтишига ишонасан киши.\nБаҳсларни жонли кузатсангиз, бу шунчаки автомобиль шайдолиги эмаслигини англайсиз. Чунки гўё рақсга тушаётгандек кўринган техникалар маълум шарт ва топшириқларни бажараётган бўлади. Бунда вақт нуқтаи назаридан сониялар ҳам инобатга олинса, ўлчов жиҳатидан миллиметрлар аҳамияти кишини ҳушёрликка чорлаб туради.\nСиз ҳам қизиқдингизми? Келинг, унда яхши ният қилайлик: мусобақа ўтказилиши режалаштирилган кунларгача пандемия чекинсин, уни жонли томоша қилиб, юртдошларимизни бирга қўллаб-қувватлайлик.\n«Vatanparvar» газетаси 2020 йил, 17 июль, №29\n“ЎЗИМНИ ҲАМ ЕНГИШИМ КЕРАК!”\n… Қирқ икки нафар спортчи ва қирқ икки нафар мураббий. Қирқ икки хил тактика. Қирқ икки мингдан ортиқ ўй. Сен шуларнинг барини енгишинг керак, Жавоҳир! Ие, нега ўзимни ҳам қўшяпман? Мусобақада қатнашаётган спортчилар мен билан қирқ иккита эмасми? Мендан ташқари қирқ битта қолади-да. Йўқ! Ғалаба қозонишим учун ўзимни ҳам енгишим керак! Бу шарт.\nТўхта, тўхта, мен ҳар битта иштирокчи билан бирма-бир жанг қилиб чиқмайман-ку. Ғалаба қозонган тақдиримда ҳам қанақасига ҳаммани енгган бўламан? Йўқ-йўқ, ўзи шунақа бўлади, ахир бу спорт. Кучлилар сараланади-да, финалда баҳслашади. Ҳал қилувчи жангларда кимнинг қўли баланд келса, ўша мутлоқ ғолиб саналади. Тамом-вассалом! Лекин… Оббо, лекин-пекини йўқ, бошим ачиб кетди. Финал остонасида турибсан, Жавоҳир. Бошқа ўйлайдиган нарсанг йўқми? Ҳозир жанг қиладиган рақибингни ер тишлатсанг бўлди, тўғри финалга йўл оласан. Қани, бўшашма.\n– Яхши, яхши, ҳимояни унутма, Жавоҳир! Марказда қаттиқроқ тур! – мураббийим Павел Хандан бошқа ҳеч кимнинг гапи қулоғимга кирмайди. У тинмай кўрсатма бериб турибди.\nМана, икки раунд ортда қолди. Таблодаги 12:7 ҳисоби менинг фойдамга. Охирги раундда ҳам ўзимни кўрсатсам, ҳеч бўлмаса мана шу ҳисобни “ушлаб” турсам ҳам ғалабани илиб кетаман. Ишла, Жавоҳир, ишла!\nҲимоя жангини олиб боряпману (бунда рақиб зарбаларига чап бериш ва ўрни келганида қарши зарба бериш ҳамда майдондан чиқиб кетмаслигим керак), жанг тугашига қанча вақт қолганини кўрсатиб турган лавҳга кўзим тушиб кетди: яна 10 сония. Рақибим ҳам анойи эмас экан, бекорга шу ергача етиб келмаганда. Ҳисобни ҳам 12:11 га етказиб олди. Ҳисоб, вақт, мураббийим (энди унинг бирорта кўрсатмаси қулоғимга кирмай қолганди); буларнинг бари “шип-шип” этиб кўз олдимдан ўтар, ҳолат ва манзара мени драматик фильмнинг бош қаҳрамонига айлантириб қўйган эди. Агар бу кино бўлса, агар мен бош қаҳрамон бўлсам, ҳавотирга асло ўрин йўқ: албатта, ғалаба қозонаман. Йўқ, афсуски, бу кино эмас, ҳаёт экан… Вақтни кўрсатиб турган лавҳга охирги марта кўзим тушганида раунд тугашига бор-йўғи 4 сония қолган эди. Шу пайт бош қисмимдан яхшигина зарбани ўтказиб юбордим ва …ерга йиқилдим. Энди мен учун вақтнинг аҳамияти йўқ эди…\nОдатда бундай батафсил баёнлар қаҳрамоннинг оламшумул ва кўз кўриб, қулоқ эшитмаган ғалабаларидан сўнг битилади. (Ўшандай ғалаба ҳақида ҳам сўз юритамиз. Фақат бироз кейинроқ. Сабаби қуйироқда баён қилмоқчи бўлган музаффарият ҳақида бундан беш йил аввал газетамизда “иссиққина” мақола эълон қилинган эди. Бу гаплар ўтган вақт ичидаги ҳодиса ва тафсилотлар ҳақида) Улар мағлуб бўлганида эса шунчаки “имкониятни бой бериб қўйди” ёки бўлмаса “бу сафар омад ундан юз ўгирди” билан вазиятдан чиқиб кетилади. Аммо Жавоҳир Обиджонов ёшлигидан хатолардан тўғри хулоса чиқаришга, ғалабанинг соясида қанчадан-қанча мағлубиятлар мағлуб бўлиб ётишига, агар спортчи ўз устида тинимсиз ишламаса, чалажон мағлубиятларга қайта жон кириши мумкинлигига ўргатилди.\nУ беш ёшидан бери спортнинг таэквондо WTF тури билан шуғулланиб келади. Саккиз ёшга кирар-кирмас «қора белбоғ» соҳибига айланганди. Ҳар бир спортчининг бу оламга кириб келиш тарихи бўлгани каби Жавоҳирда ҳам қизиқ тарих бор. «Кимнидир ургим келяпти…» Айнан мана шу гапни Жавоҳирдан эшитган бобоси истеъфодаги полковник Амирхон Алибаев уни чолғучилик тўгарагига беради. Зора, санъатга меҳр қўйиб, табиатидаги бу ғайриоддий истак булутдек тарқаб кетса. Меҳрибон ва ғамхўр бобо неварасини шу тариқа санъат оламига йўналтиради. Аммо болакай хатбошида айтганимиздек, спортга интилаверади-интилаверади. Шу билан бирга санъат ҳам ташлаб қўйилгани йўқ. Жавоҳир ҳозирда аккордеон ва гитарада моҳирона куйлар чалади.\nЖавоҳир Обиджонов бугунги кунда Ўзбекистон таэквондо WTF ассоциацияси ва Мудофаа вазирлиги Олий спорт натижаларини ривожлантириш маркази аъзоси. У 2018 йили бўлиб ўтган республика мусобақасида эришган муваққафиятидан сўнг мазкур сафга қўшилган эди. Унгача ҳам қаҳрамонимизнинг мақтаса мақтагулик, фахрланса фахрлангулик ютуқлари бисёр. Жавоҳир 2017 йили спортнинг таэквондо WTF йўналиши бўйича пойтахтимизда бўлиб ўтган Осиё чемпионатида иккинчи, 2018 йили Қозоғистондаги Остона баҳсларида фахрли учинчи ўринларни қўлга киритиб, Ватанимиз байроғини кўкка кўтарган эди.\nСўнгги сонияларда финал масаласини ҳал қилолмай доғда қолган аламли баҳс эса 2019 йилги республика мусобақаси эди. Ўша воқеадан қаттиқ таъсирланган Жавоҳир ўз устида тинимсиз ишлади, машаққатли йўлни яна бир бор босиб ўтди. Орадан бир йил ўтиб, 2020 йилнинг декабрь ойида 2004-2006 йилда туғилган ўсмирлар ўртасида яна республика биринчилиги бўлди. Қаҳрамонимиз унда -59 кг вазн тоифасида майдонга тушиб, мутлоқ ғолибликни қўлга киритди. Ана шунақа, мағлубият фақат бошни хам қиладиган жиҳат эмас, у шахснинг ўз компосини яна бир бор тўғрилаб олиши учун имконият демакдир. Буни Жавоҳирнинг фаолиятида ҳам кўриш мумкин.\nУ ҳозирда Яшнобод туманидаги 307-ихтисослаштирилган мактабнинг битирувчи синф ўқувчиси. Айнан мана шу ғалаба унга республикамизнинг исталган олий ўқув юртига имтиҳонсиз қабул қилиниш имкониятини берди. Жавоҳирнинг онаси Умида Алибаева Қуролли Кучлар академиясида тингловчиларга чет тилидан сабоқ бериб келади. Бу ерга кўп келиб турадиган Жавоҳир ҳарбийликка меҳр қўйди.\n…2016 йил, октябрь. Венгрия пойтахти Будапештда спортнинг таэквондо ITF йўналиши бўйича ўсмирлар ўртасида жаҳон кубоги баҳслари бўлиб ўтади. Унда жаҳоннинг олтмишдан ортиқ давлатидан қарийб икки мингга яқин ёш спортчилар иштирок этган эди. Ўша нуфузли мусобақада юртимиз шарафини муносиб ҳимоя қилиш 12 ёшли Жавоҳир Обиджоновга ишониб топширилади. Якунда вакилимиз олтин медални қўлга киритиб, жаҳон чемпионига айланган эди.\n… Қарийб икки минг нафар спортчи ва икки минг нафар мураббий. Икки минг хил тактика. Икки миллиондан ортиқ ўй. Сен шуларнинг барини енгишинг керак, Жавоҳир!..\n«Vatanparvar» газетаси 2021 йил, 29 январь, №4\nЭНИ-Ю БЎЙИГА ЎСГАН МАҲОРАТ\nёхуд улар бу йил ҳам «Омон ёр»га ўйнайдими?\nУлуғвор ниятлар, покиза тилаклар Ватан дарди йўлидадир. Ватангина муқаддас, Ватангина бетакрор, Ватангина бебадал. Алпомишлару Мангубердиларни элда азиз қилган, достонларда куйлатган ҳам шу муқаддас Ватан, шу қадим эл дардидир. Ватан эл билан Ватандир. Эл Ватан билан элдир. Элнинг шонини кўтаришга ҳамиша Алпомишлар керак. Буюклик ҳам, буюкликка интилиш ҳам эл деган мардлар туфайли бунёд топади.\nГапимизни бежизга она Ватан, унинг шаъни ва қадр-қиммати билан бошламадик. Боиси қуйида шу тупроқни муқаддас билиб, унинг шонини кўкларга кўтариб юрган мардлар ҳақида ўқийсиз. Демак, кетдик!\nYoutube, Telegram каналлари, умуман интернет уммонига шўнғиб, юқори хатбошидаги иборани «қидирув» пунктига шунчаки киритсангиз бас. Қоракўз ўзбеклардан иборат танкчиларимизнинг довруғи кўнглингизда ғурур уйғотади.\nМудофаа вазирлиги ҳарбий хизматчиларидан иборат Ўзбекистон жамоаси Халқаро армия ўйинларининг «Танк биатлони» мусобақасида ўтган йили илк бор иштирок этди. Мусобақа шартига кўра, янги жамоалар иккинчи дивизионда ҳаракат олиб боради. Ўша унутилмас лаҳзаларни ўз кўзи билан кўрган, олам-олам таассурот олган, ватандошларимиз муваффақиятлари ҳақида юртимиз оммавий ахборот воситаларига пешма-пеш ахборот узатиб турган ҳарбий журналист сифатида шуни айтаманки, йигитларимиз «АрМИ – 2019»нинг чинакам кашфиёти бўлди. Буни баҳсларни тўғридан-тўғри кузатиб борган дунёнинг 40 га яқин давлатидан ташриф буюрган мутахассислар ва ҳакамлар ҳам бот-бот такрорлашди.\nҲа, ўша мусобақада Ўзбекистон илк бор иштирок этаётганига қарамай, ўз дивизионида фахрли 1-ўринни шараф билан қўлга киритди. Бунинг замирида қанчадан-қанча меҳнат, заҳмат ётганини фақат ғолиблик ҳиссини юрагидан ўтказиб, Ватан байроғини кўкларга кўтарган, ёруғ юзини севинч кўзёшлари ювган, завқи келиб, «Омон ёр»у «Андижон полка»сига рақс тушиб юборган ўша қоракўз йигитларимиз билади. Ғалаба эса бутун Ўзбекистонники! Унда жамики ўзбек оналарининг, оталарининг, азиз сингилларнинг, укажонларнинг, танкчиларимизни интиқ кутган вафодор янгаларнинг ҳаққи бор.\nЙигитларимиз ҳозирда замон талабларига тўла жавоб берадиган Марказий ҳарбий округга қарашли «Фориш» тоғ дала-ўқув майдонида «АрМИ – 2020» мусобақасининг «Танк биатлони» баҳсларида иштирок этиш учун жиддий тайёргарлик олиб бормоқда. Бу йилги мусобақа вакилларимиз учун ўтган йилгидан-да жиддий бўлиши турган гап. Чунки жорий йилда жамоамиз биринчи дивизионда иштирок этади.\nБелгиланган вақт ичида тўсиқлардан талафотсиз ўтиш, нишонларни йўқ қилиш, танкни моҳирлик билан бошқариш ва биринчи бўлиш кўникмаси мураббийлар штаби томонидан жамоамиз вакилларига чуқур сингдирилмоқда.\nЖамоа ўтган вақт ичида ҳар жиҳатдан улғайди. Таркибни, улар олиб бораётган тайёргарлигу ҳаракатларини кузатсангиз, маҳорат ва матонатнинг эни ва бўйига ўсганини сезасиз. Таниш чеҳралар эса кўзингиздаги температурани оширади. Мана бу киши подполковник Давлетов, бу киши майор Маҳаммадиев, ана майор Ҳошимов ва майор Йўлдошев, ҳазилкаш сержант Турдиалиев доимгидек самимий табассуми билан…\nБарчамиз бу таркибни жорий йилги мусобақанинг шоҳсупасида кўришни истаймиз. Олға, Ўзбекистон!\nКонтракт бўйича ҳарбий хизматчи,\nоддий аскар Исломжон ҚЎЧҚОРОВ,\n«Vatanparvar» газетаси 2020 йил, 24 июль, №30\nШОҲ СОХТА ЭКАН\nЎйинбузиқилар ҳамиша топилади. Улар шундай ўйинбузиқики, бузилган қоида ўрнини ундирилган жарима билан қоплаб бўлмайди. Унинг товони қанчадан-қанча одамлар жонига тенг. Ҳа, айнан шундай. Агар газетамизни ўқишда мунтазамлик касб этган бўлсангиз, гап нима ҳақда кетаётганини дарров пайқадингиз. Гап…\nБугун онадек азиз, жондек мўтабар Ватанимиз, муҳтарам халқимиз Ҳақ таоланинг турли синовларини бошидан кечирмоқда. Аввалига коронавирус пандемияси дунё аҳлига қўшиб, халқимизнинг ҳам тинчлигини бузган бўлса, ундан кейин Бухоро вилояти кучли шамол оқибатида талафотга учради. Яқинда эса Сирдарё вилоятидаги кўнгилсиз ҳодисалар бутун диққат-эътиборимизни ўзига қаратди. Албатта, бу синовли кунлар ҳам ортда қолади. Халқимизнинг бирдамлиги, жипслиги, бир-бирига бўлган меҳр-муруввати ёруғ кунлар сари дадил бошлаётган энг муҳим омиллардан бири бўлмоқда.\nКарантин давом этаётган навбатдаги кунларнинг бири. Шаҳар анча тинчиб қолган. Машиналарнинг асабий сигнал чалишлари деярли қулоққа чалинмайди. Кўчада фақат махсус рухсатномага эга машиналаргина зарурат юзасидан ҳаракатланмоқда. Шундай бўлса-да, ҳушёрлик ҳеч қачон зарар қилмаган.\nКонтарк бўйича ҳарбий хизматчи, оддий аскар Дадахонбой Тожиматов Ички ишлар вазирлиги ходимлари билан пойтахтимизнинг Яшнабод тумани, Абдулла Қодирий кўчасидаги 2-постда ўз хизмат вазифасини ўтаяпти. Ҳаракатдаги ҳар бир машина постдан ўтаётганида синчиклаб текширилмоқда. Ҳайдовчининг карантин пайти автотранспорт воситасини бошқариши учун махсус рухсатномаси борми, ҳаракат давомида йўловчи ташимаяптими, ўзини тутишидан ҳеч қандай ноқонуний хатти-ҳаракатлар аломати сезилмаяптими, хуллас, чумолининг кўзича келадиган жиҳатларга ҳам жиддий эътибор қаратилмоқда. Йўқса, оқибати яхшиликка етакламайди.\nЧунки бир инсоннинг қанчалаб кишиларга инфекция юқтирганини матбуотда, ижтимоий тармоқларда ўқидик-ку. Албатта, хизматдаги киши фуқароларга инфекция тарқатувчи сифатида қарамайди. Аммо карантиннинг ўз талаблари бор. Уни бажариш ҳаёт давомийлигингни таъминловчи вакцина кабидир. Пандемияни менсимаган давлатлар ҳолига йиғлаган маймунлар талабгорлар томон кўз тиккан.\nПостда хизмат фаолиятини олиб бораётган куч тузилмалари ходимлари машиналар қатнови бироз камайганидан сўнг бир муддат енгил нафас олишди. Орадан кўп вақт ўтмай, яна бир нечта улов қаторлашиб навбат ҳосил қилди. Яна текширув, яна ҳушёрлик.\n«Ие, мана бу машина ҳайдовчиси ўзимиздан эканку, ҳарбий! Қани, унвони қандай экан? Ээ кўринмаяпти барибир…»\nОддий аскар Тожиматов одатига кўра, ҳар бир машина, унинг ҳайдовчиси, давлат рақамини диққат билан кузатади. Мана бу ҳамкасби ҳам эътиборидан четда қолмади. «Қандайдир ғалати…» кўнглидан ўтказди у. Ички ишлар вазирлиги ходимлари бу пайт «Spark» машинаси бошқарувидаги ҳарбий хизматчи билан тўғрима-тўғри вазиятга келган эди. Барибир бўлмади, Дадахонбойнинг кўнглидаги ғашлик ариши учун у бир иш қилиши керак. Секин «Spark» томон юриб борди-ю, вазиятни тушунгандек бўлди.\n– Марҳамат қилиб ҳарбий гувоҳномангизни кўрсатсангиз, – деди оддий аскар Тожиматов.\nҲеч нарсага тушунмаган Ички ишлар вазирлиги ходимлари секин бир-бирига қараб қўйди. Ҳайдовчининг ҳам одатий хотиржамлиги қаёққадир ғойиб бўлди-қолди. Чўнтакларини титкилайди, машина салонини кўздан кечиради, лекин ҳарбий гувоҳнома қурғур ҳеч топила қолмайди. Дадахонбойнинг гумони тўғри чиққанди. Ҳайдовчи ҳеч қандай ҳарбий хизматчи эмас эди. Унинг ўзини тутиши-ю, кийиб олган ҳарбий либосидаги камчиликлар буни сотиб қўйди. Ҳа, ҳушёр Ватан ҳимоячиси ўзига ўхшаган мардни қадам олишидан танийди. Бу каби ҳарбий либосни ўйинга кийиб олиб, одамларни лақиллатаман, деб ўйлайдиган номардларни эса юзи сотиб қўяди ва эл ичра шарманда этади. Ҳарбий либос синовларда тобланиб, ҳақиқий Ватан посбони бўлган йигит эгнида лов-лов ёнади, мана бундай шармандалар билан эса ҳеч чиқиша олмайди.\n«Иван Васильевич ўз касбини ўзгартиради» фильмидаги сохта шоҳ муаллиф сарказми билан вазиятдан осон чиқиб кетади. Фильм одамга чинакам завқ беради. Аммо бу мақоланинг муаллифи Михаил Булгаков эмас. Бизнинг «шоҳ» тутган йўл ҳам бутунлай бошқа. Шу боис сохталиклар ўртасидаги нозик фарқни англаш даркор.\n«Vatanparvar» газетаси 2020 йил, 8 май, №19\nёхуд навбат 1-ўринга!\n… Япониялик профессор Хидэсабуро Уэнога ит совға қилишди. Улар жуда тез чиқишиб кетди. Ит ҳар куни ўз эгасини ишга кузатиб қўяр ва ҳар куни бир хил вақтда, бир хил жойда – «Сибурия» темир йўл станциясида эгасини ишдан келишини кутиб ўтирарди.\nПрофессор 1925 йили юрак хуружидан вафот этади. Аммо ит ўз хўжайини ишдан қайтадиган айни ўша вақтда вокзалга чиқар, эгасининг келишини кутаверар эди. Аммо у келмасди. Шу зайл орадан 10 йил ўтди. Итнинг вафоси кучайса кучайдики, асло сўнмади. Ҳа, бу ўша садоқат рамзига айланган машҳур Ҳатико эди…\nИтлар нафақат инсонга содиқ дўст, балки улар қўриқчи, ҳимоячи ҳамдир. Шу боис инсоният қадим замонлардан бери бу жонивор билан дўст тутуниб келган. Таъкидлаш керакки, махсус топшириқларни бажаришда хизмат итларининг ўрни беқиёс. Уларни турли хил хатти-ҳаракатларга ўргатиш, парвариш қилиш, буйруқларни тўғри ва аниқ бажаришга йўналтириш эса мутахассис-кинологлар зиммасидаги вазифа саналади.\nХалқаро армия ўйинлари мусобақаларида ҳарбий кинологларимиз 2018 йили 3-, 2019 йили эса фахрли 2-ўринни қўлга киритди. Бу, албатта, ўз-ўзидан эришилаётган натижалар эмас. Бунинг замирида она Ватан ҳимоячиларининг тинимсиз машғулотлари ва хизмат итлари билан тўғри йўналишда олиб борилаётган ишлар мужассам.\nВакилларимиз жорий йилда бўлиб ўтадиган армия ўйинларининг барча йўналишлари, хусусан, «Содиқ дўст» мусобақасига ҳам жиддий тайёргарлик кўрмоқда. Шуни алоҳида таъкидлаш жоизки, ўзбекистонлик ҳарбий хизматчилар ва хизмат итларидан иборат жамоа мусобақанинг ҳар йилги пешқадамларидан бири. Табиийки, бунда бошқа давлат жамоалари илғорларга қараб ўз соат милларини тўғрилаб олишади. Шундан ҳам билиш мумкин, мусобақа ўта қизғин ва муросасиз кечади.\nБу йилги мусобақада иштирок этадиган Мудофаа вазирлиги кинологлар жамоаси жорий йилнинг январь ва февраль ойларида ўтказилган «Энг илғор мутахассис» кўрик-танловининг барча босқичларидан муваффақиятли ўтиб, саралаб олинган.\n«Содиқ дўст» мусобақаси «Дог биатлони», «Эстафета», «Ҳимоя қаровул хизмати», «Мина қидириш хизмати» ва «300 метр масофага тўсиқларни хизмат ити билан енгиб ўтган ҳолда югуриш» каби жами 5 та шартдан иборат. Ҳарбий хизматчилар шунингдек, якка тартибда умумий 3 200 метр масофага югуриш давомида пневматик милтиқ ёрдамида 50 метрдаги нишонларни мўлжалга олиш шартларига тайёргарлик кўрмоқда.\nВакилларимиз эришиб келаётган натижалар билан юқорида танишдингиз. Эътибор берган бўлсангиз, ўзбекистонлик кинологлар йиллар кесимида олдинга ҳаракат қилиб бормоқда. Яъни, ҳар йили шоҳсупада кўтарилиш бўляпти. Демак, йигитларимиздан бу галги мусобақада фахрли биринчи ўринни кутишга ҳақлимиз. Зеро, бунинг учун уларда барча имконият ва шарт-шароит етарли.\n«Vatanparvar» газетаси 2020 йил, 26 июнь, №26\nОнгимизда инсоният ўта қудратли ва енгилмас, у барча балоларни бир зумда бартараф эта олади, деган тасаввур анча шаклланиб қолган эди. Аммо дунёда юз бераётган сўнгги ҳодисалар бунинг тамомила акси эканлигини кўрсатиб турибди. Коронавирус гуриллаб ишлаб турган дунёдаги тириклик моторини бир мартага ўчириб қўйиши мумкин эканлигини кўрсатиб қўйди ва унинг қисқа-юлуқ хуружларини айнан бугун бошимиздан ўтказиб, кўксимизни чангаллаб ўтирибмиз.\nАтрофга разм солинг: биз дунёни бошқарамиз, бизда ривожланмаган соҳанинг ўзи йўқ, деб оламга аюҳаннос солган, ўзидан бошқаларни оёқ учида кўрсатиб келган давлатларнинг ҳоли не кечмоқда? Уларнинг тиббиёти, иқтисоди ва бардоши, инсонийлиги (вирус тарқаган деган хавф ила маҳбуслар билан лиқ тўла турмаларга ўт қўйганларни эсланг) қай аҳволда эканлиги аён бўлиб қолмадими? Майли, нима бўлганда ҳам бугун бировнинг устидан куладиган ёки уларнинг хатосини юзига соладиган пайт эмас. Бугун ҳамма ўзини ўзи таҳлил қиладиган, босиб ўтган йўлига бир қур назар ташлайдиган ва шу хулосалари билан эртанги куни учун режа тузадиган палла. Шу нарсани тўғри англаш керакки, бу инсоният учун огоҳлик қўнғироғидан бошқа нарса эмас.\nИкки хил либосли посбонлар\nДунёдаги бугунги вазият инсониятни чиндан ҳам эсанкиратиб қўйди. Мана шу пайтда одамларимиз жонига биринчи галда шифокорлар ва ҳарбий хизматчилар оро киряпти, десак, гапимизни асло муболағага йўймагайсиз. Карантинга олинган алоҳида объектлар хавфсизлигини таъминлаш, ташкил этилган блок постлар назорати, касалликка чалинган ва соғлом фуқароларимиз саломатлигига жавобгарлик ҳисси – буларнинг бари мана шу икки хил либосли икки касб эгаларини бугун ҳар қачонгидан-да ҳушёр бўлишга ундаб турибди.\nШу нарсани тан олишимиз керакки, сизу биз Ватан ҳимояси йўлида жонини тиккан, унинг тинчлиги, фуқаролар хавфсизлиги учун туну кун бедор бўлган ҳарбийларни асосан йилда бир марта – Ватан ҳимоячилари куни арафасида ёдга оламиз. Аммо улар ҳар лаҳзада эсланишга арзийди. Яқинда маданият вазири Озодбек Назарбековнинг артистлар энг ватанпарвар касб эгалари, деган иддаосига, тўғриси, тўхталишни ҳам ўзимизга эп кўрмадик.\nШифокорларни олайлик. Яқин-яқингача ҳам бошини кўтариб юролмайдиган касб эгалари эди улар. Нима учун? Кимдир уларни ёппасига порахўрга чиқарса, кимлардир аламидан чиққунча дўппослади. Аммо ҳеч ким куннинг исталган пайтими ё ярим тунда бўладими, бемор уйига бориб, уни ўлим исканжасидан қутқариб қолганини эсламади. Эсласа ҳам «касби шу бўлганидан кейин қилади-да» қабилидаги муомаладан нарига ўтмади.\nХўш, бугун-чи? Шифокорлар бугун ҳам ўз бурчига, Гиппократ қасамига содиқ қолиб, «эсингдами, сен мени хўрлагандинг, дўппослагандинг?» деган гапни хаёлига ҳам келтирмай, ўзини калтаклаган қўл томирларига нажот томчиларини юборяпти. Ўша пайт уларнинг юзига қарай оляпмизми? Яхшиям юзларига ниқоб тақишган-а? Унда журъатингиз етса, кўзларига қараб кўринг бир.\nРеспубликамиз бўйлаб ташкиллаштирилаётган хайрия ишлари марказлашмагунга қадар кўплаб ташкилот ва идоралар қатори ҳарбийларимиз ҳам боқувчисиз, ёлғиз, эҳтиёжманд оилаларга ўзларининг беминнат ёрдамларини бериб келишди. Шакллантирилган рўйхат асосида хонадон қўнғироқлари чалинади. Эшикни очган юпун ватандошларимиз қўлида бозор-ўчар кўтарган ҳарбий либосдаги кишиларни кўриб, бир зум нима бўлаётганини англолмай қолади. Бир онахоннинг кўздаги ёш билан улар ҳақида айтган гапи ҳали-бери ёдимдан кўтарилмаса керак: «Сизлар нафақат она Ватанни, балки биз, ватандошларнинг кўнглини ҳам ҳимоя қилар экансиз…»\nҲа, шу кунларда оддий инсонлардан тортиб, катта-кичик давлатлар ҳам синовдан ўтяпти. Ҳеч муболағасиз айтиш мумкинки, бугун Ўзбекистоннинг, она Ватанимизнинг фуқаролар олдида юзи ёруғ. Чунки мамлакатнинг хоҳ ичкарисидаги, хоҳ ташқарисидаги ҳар бир фуқароси учунчин маънода қайғуриляпти. Махсус авиарейслар орқали чет давлатлардан қанчадан-қанча юртдошларимиз олиб келинди ва улар саломатлиги учун жон куйдирилаоқда. Карантинга олинган фуқаролар сони кўплиги боис сиҳатгоҳлар, оромгоҳлар ва бошқа кўплаб муассасаларда тиббий кузатувлар жорий этилди. Афсуски, мана шу вазиятда ҳам норози бўлгувчилар топилмоқда. Не-не музокара-ю келишувлар билан амалга ошаётган бу ишлардан фақат миннатдор бўлиш керак эмасми, аслида? Бундай кишилар Филиппин президенти карантин қоидаларини бузган ва ундан қочган ўз фуқароларини отиш учун рухсат бергани ҳақида эшитмаган шекилли?\nГурунгимиз Хитойда бошланган коронавирус мавзуси атрофида кечгани боис Чин юртига оид бир воқеа ёдимизга тушди. Қадим хитойликлар душманлардан сақланиш учун Буюк Хитой деворини қуришган. Улар ишонганки, девор қанчалик баланд ва мустаҳкам бўлса, уни ошиб ўтиш шунчалик қийин бўлган. Аммо… Девор қурилгандан кейинги юз йилликда Хитой уч марта ташқи душман ҳужумига учрайди. Ҳар сафар ёғийнинг қуруқликдаги қўшини деворни тешиб ёки ошиб ўтишга мажбур бўлмаган. Балки қўриқчиларга пора бериб, тўғри қалъа дарвозаларидан кириб борган. Ўшанда хитойликлар девор қуриш билан овора бўлиб, қўриқчи қуришни унутишган. Хулоса шуки, одамни бино қилиш ҳар қандай қалъани бино қилишдан мушкулдир.\nНима демоқчимиз? Пешонамизга битган бўлса, бу синовли кунлардан ҳаммамиз ўтамиз. Лекин энг муҳими, ундан қандай юз билан ўтишимиздадир! Сўнгги гапимиз шу: синовларда бардошли, сотилмайдиган ва сотмайдиган вужуд соҳиби – ҳазрати инсон БИНО бўлинг.\n«Vatanparvar» 2020 йил, 10 апрел, №15\nO'rtacha baholar 3.7 / 5. Baholaganlar soni: 21


Уч ўғил ва бир қиз қиссаси. - 6 Февраля 2019 - www.SherlarUz.CoM - SMS SHERLAR, SEVGI SHERLARI, YANGI\njapedrak, papedrak, wapedrak\nГлавная » 2019 » Февраль » 6 » Уч ўғил ва бир қиз қиссаси.\nУч ўғил ва бир қиз қиссаси.\nМўмин чолнинг уч ўғил, ёлғиз қизи бор эди.\nТухфа эди тақдирдан, кампирдан ёдгор эди.\nҚиз "эртага эгаси олиб кетар кўчдай" гап.\nЮрт кезарди чол бу кун, кенжага келин излаб.\nҚариганда тўрт томон зир чопиш қийин экан.\nЎғлинг қайсар бўлса гох, қиз топиш қийин экан.\nКампир тирик бўлганда, камаярди захмати,\nТили ширин, гапга хўб чечан эди раҳматли.\nТўй бир кунлиқ пул нима, азизмиди жонидан,\nМўмин озроқ пул олди, эски қадрдонидан.\nБека бўлди товусдай, кенжа ўғил қаллиғи.\nКелин эмас, Худонинг берган олтин балиғи.\nБир кечанинг изохи - ярми қувонч, ярми ғам.\nЭх, қанийди, шу кунни кўрганда кампири ҳам.\nҲаёт ҳар ўйинига ўзи топар таърифин:\nОғзи ошга етганда, бурни қонар ғарибнинг.\nТўй ўтди-ю тўшакка ётиб қолди мўмин чол.\nЖуда оғир хасратга ботиб қолди мўмин чол.\nАжал остона узра турар экан сузилиб,\nЁлғиз қизи қисматин ўйларди у эзилиб.\nЖон дегани омонат Одам Ато ўғлига-\nМўмин ўлди. Тумонат эл йиғилди ҳовлига.\nМархум қандай зот эди? - Удумда бор бу савол.\nҲалол эди, дедилар, ҳалол эди мўмин чол.\nЭл чайқалиб елкага тобутни ортган они,\nОзроққина қарзини эслатди қадрдони.\nМуслимга омонатдан улуғ фарзи адо йўқ,\nХалойиқ лол, бу не ҳол - уч ўғилдан садо йўқ.\nУч пахлавон уч пари- пайкарга қул эдилар,\nОтамнинг бундай дўстин танимаймиз,-дедилар.\nҚиз-ку "эрта эгаси, олиб кетар кўчдай" гап,\nАммо бу кун даврага отилди у қон йиғлаб.\nАйтинг, деди, бас қилсин акаларим арзини.\nБўй етган кун тўлайман мен отамнинг қарзини.\nРаво топса у кимни, бош қўяман кўксига.\nҚарз ўрнига қалиним, тегсин отам дўстига....!\nХалойиқ лол. Бу не ҳол, бу не савдо, ёронлар,\nОтасидан олдинроқ ўлар бўлди ўғлонлар...!\nРивоятмас айтганим, ҳикмат бўлмас ёлғонда.\nБу воқеа рўй берди шу кунда, шу замонда.\nҚарздан кечиб кетса ҳам, ота дўсти ҳайратда,\nУч ўғилни қишлоқдан ҳайдадилар, албатта.\nҚиз-чи, дерсиз, қиз хаёт, яшар ота маконда,\nЧунки унга муносиб йигит йўқ бу жаҳонда.....!\nКатегория: SMS SHERLAR / СМС СТИХИ / СМС ШЕРЛАР | Просмотров: 105 | Добавил: Sherlaruzcom | Рейтинг: 0.0/0\nUshbu saxifada Уч ўғил ва бир қиз қиссаси. haqida juda ajoyib she'rlarni o'qishingiz mumkin bo'ladi. Ajoyib hikoyalar, tasirli voqealar va she'rlarni bizning saytda o'qing SMS SHERLAR / СМС СТИХИ / СМС ШЕРЛАР bo'limida yana bir qancha ajoyib hikoyalar, qiziqarli va manoli aforizmlar yoki she'rlarni maroq bilan o'qing. Bizning saytda xar kuni bir biridan qiziqarli manoli tasirli hikoyalar, she'rlar, va aforizmlar ni o'qishingiz mumkin bo'ladi yana bizning saytda Уч ўғил ва бир қиз қиссаси. dan tashqari yana SMS SHERLAR / СМС СТИХИ / СМС ШЕРЛАР Haqida ham ajoyib maqolalar (www.Sherlaruz.com - AFORIZM VA STATUSLAR) saytida birinchi bo'lib e'tiboringizga havola etiladi. Bizdan yiroqlashmang zero biz sizlar uchun doim xizmatdamiz xurmat bilan www.SherlarUz.CoM - SMS SHERLAR, SEVGI SHERLARI, YANGI


Снарядлар ёнимизда портларди. Арисдан эвакуация қилинганлар...\n24.06.2019 17:41 0 3568\nҚозоғистоннинг Арис шаҳарчасидаги ҳарбий қисмда жойлашган ўқ-дори омборхонасида портлаш бўлгани ҳақида маълумот берилган эди.\nTengrinews.kz томонидан хабар қилинишича, айни вақтда Чимкент кўчаларида ҳаракатланиш жуда қийинлашган. Арисдан эвакуация қилинганлар жазирама иссиқда уй-жойларини ташлаб келишмоқда. Чимкент аҳолиси шаҳарлараро йўлга чиқиб, қочқинларга сув етказиб бериб турибди.\nМашиналар эвакуация қилинган аҳоли билан лиқ тўла. Арис халқи портлаш ҳудудидан чиқишда бир-бирига ёрдам кўрсатгани айтилмоқда. Шу боис машиналарда бирорта бўш жой йўқ.\n«Аввалига нима бўлаётганини тушуна олмадик, бирорта ҳам самолёт ёки вертолёт кўринмади. Болалар биз билан. Нималар бўляпти ўзи? Қани раҳбарият, қани фавқулодда вазиятлар вазирлиги, биз шунчаки тўғри келган машинага ўтириб келмоқдамиз. Мен касалхонанинг дорихонасида ишлайман. Портлаш бўлганда болаларим, невараларим ёнига югуриб бордим. Ҳозир ҳаммамиз бирга кетяпмиз. У ерда, даштда яна қанча одам қолганини биласизми? Ён-атрофда эса снарядлар портлаяпти», — дейди эвакуация қилинган аёллардан бири.\n«Ҳамма нарса портлаяпти, осколкалар тўғри келган томонга учмоқда. Биз 20 километр нарига қочиб кетдик. Осколкалар ундан нарига ҳам учяпти», — дейди Арисдан келаётган Дмитрий исмли йигит.\nШунингдек Арисда мобил алоқа сифати ҳам ёмонлашиб кетган. Жабрланганлар орасида ичимлик суви ҳам муаммога айланган.\nЧимкентга етиб келган қочқинлар энг аввало сув сўрамоқда. Маҳаллий аҳоли имкон қадар уларга ёрдам беришга уринмоқда.


Усмон Тошев: "Жамоа ўсишда давом этяпти" / CHAMPIONAT.asia\n18:21Ибрагимович жароҳат олди. У катта эҳтимол билан "Милан" сафида ортиқ ўйнамайди 0 18:04Алишер Никимбаев: "ЎФФ XXI бошида олий лига ўйинларини трансляцияси орқали йилига 100 минг доллар ишлаб топарди" 10 18:00"Барселона" ҳам ниқоб сотишни бошлади 2 17:47"Манчестер Юнайтед" Рохога нарх белгилади 0 17:26Агар коронавирус бўлмаганида Ўзбекистон терма жамоаси йиғин бошлар эди... 10 17:23Буюк Британия ҳукумати АПЛ клубларининг тўлақонли машғулот ўтказишларига рухсат берди 0 17:04Эдегор Зиданнинг келаси мавсум учун режаларида бор. Унга "Реал"да имконият тақдим этилади 2 16:40Карикатура: Кай Хаверц ва Лерой Сане "Бавария"га ўтадими? 1 16:17"Барселона" "Герта"нинг 18 ёшли хавбекига қизиқмоқда 1 15:54Кучли бешлик. Энг кучли дарвозабонлар қайси чемпионатда? 38 15:30Кроос "Реал"дан яқин орада кетмоқчи эмас 0 15:07"Манчестер Юнайтед" Адриен Рабьо билан музокаралар олиб борди 1 14:48Olamsport: Тайсонга жанг учун 20 миллион тайёрлаб қўйилди, "Хабибга қарши жанг - афсонага айланиш имкониятидир" 0 14:33Карикатура: "Бавария" Коутиньони сотиб олиш ҳуқуқидан фойдаланмайди 2 14:11Дунёнинг энг бой киберспортчилари: Кучли 25таликда Ўзбекистонда туғилган йигит бор 9\nУсмон Тошев: "Жамоа ўсишда давом этяпти"\n18 окт 2019 11:31\nТеглар : Усмон ТошевТожикистон ЖЧ-2022 саралашЖЧ-2022\nТожикистон терма жамоаси бош мураббийи Япониядан учралган мағлубият ҳақида фикр билдирди.\nХабарингиз бор, 15 октябрь куни ЖЧ-2022 саралаш босқичининг иккинчи раунд 4-тур учрашувлари ўтказилди. Ўз майдонида Японияни қабул қилган Тожикистон терма жамоаси 0:3 ҳисобида мағлубиятга учради. Бу Тожикистоннинг саралашдаги биринчи мағлубияти бўлди.\nЎйинда Такуми Минамино иккита гол урган бўлса, яна бир гол Такума Асано ҳисобига ёзилди. Тожикистон терма жамоаси бунга қадар Японияга қарши охирги марта 2011 йил баҳс олиб борган ва ўшанда 0:8 ҳисобида мағлубиятга учраганди. Гарчи навбатдаги мағлубият ҳам йирик кўриниш олган бўлса-да, бош мураббий Усмон Тошев жамоа ўсишда давом этаётганини билдирди.\n"Тайёргарлик бўйича кам вақтга эга бўлганимизни ҳисобга олиб бу мағлубиятни ваҳимали демаган бўлардим, - дейди Усмон Қудратович. - Футболчиларимиз кучли жамоага қарши бор куч билан ўйнашди. Афсуски, ҳар икки жамоанинг савияси барибир фарқ қилади. Натижадан хафамиз, лекин жамоа ўсишда давом этяпти деб бемалол айта оламан. Футболда пойдеворсиз жамоа қуриб бўлмайди. Қачонки кучли рақибларга қарши ўйнаб ўсишга эришамиз. Япония билан баҳс биз учун яхши сабоқ бўлди".\nТожикистон миллий терма жамоаси ноябрь ойида Мьянма ва Қирғизистонга сафар қилади.\nАгар коронавирус бўлмаганида Ўзбекистон терма жамоаси йиғин бошлар эди... 10\nДембеленинг нархи сезиларли даражада тушиб кетди 8\nЖаҳонгир Усмоновни табриклаймиз! 5\nБританиянинг энг бой кишилари Топ-20 рейтингидан Усмонов ва Абрамович жой олди 5


КИЧИК САНОАТ ЗОНАСИДА ҲОЗИРЧА 2 ТА ЛОЙИҲА ИШГА ТУШДИ\nИқтисодиёт 28.06.2019 211\nДунё тажрибасидан маълумки, ишлаб чиқариш корхоналари аҳоли яшаш жойларидан узоққа, алоҳида ҳудудларда, бир-бирига яқин жойлаштирилса, уларнинг бемалол ишлаши учун зарур инфратузилмани шакллантириш осон бўлади. Барча корхона учун умумий муҳандислик-коммуникация тармоғи барпо этилади. Бир неча йилдан буён бу амалиёт юртимизда ҳам кенг қўлланмоқда. Кўплаб эркин иқтисодий ва кичик саноат зоналари ташкил этилгани фикримиз далилидир.\nАлбатта, ишлаб чиқариш қувватларини бу тахлит бир жойда тўплаш кўп афзалликларга эга. Мисол учун, сув, газ, электр энергияси билан таъминлаш бир йўла амалга оширилади. Бу тизим охирги пайтда яхши самара бераяпти. Ана шундай махсус ҳудудлардан жой олиб ишлашга талабгорлар кўпайгани ҳам бежиз эмас. Илгари биргина Қашқадарё вилоятида учта ҳудуд - Қарши шаҳри, Шаҳрисабз ва Нишон туманларида кичик саноат зоналари ташкил этилганди. Яқинда эса бундай ўзига хос ишлаб чиқариш бирлашмалари сони янада ошди. Давлат раҳбарининг 2018 йил 29 февралдаги қарорига асосан яна 7 та ҳудудда кичик саноат зонаси фаолияти йўлга қўйилиши белгиланди.\nУшбу ҳужжатга кўра вилоятдаги йирик хўжалик субъектларининг фойдаланилмаётган бино-иншоотлари ва ишлаб чиқариш майдонлари тадбиркорларга ажратиб берилиши лозим эди. Қарши туманидаги "Агросервис МТП" МЧЖнинг бўш турган 1 гектардан ошиқ ҳудудида ҳам кичик саноат зонаси иш бошлаши кўзда тутилганди.\n- Ўтган вақт мобайнида қарор талабларини бажариш бўйича фаол иш олиб борилди, - дейди Қарши тумани "Кичик саноат зонаси ягона дирекцияси" ДУК раҳбари Акбар Зулфиқоров. - Ташаббускор тадбиркорларни танлаб олиш учун тендерлар ўтказилиб, ғолиблар аниқланди. Ҳозирда зонамизга 8 та тадбиркорлик субъекти жойлаштирилди. Улар томонидан 9 та истиқболли лойиҳа илгари сурилган. Уларнинг фаолият йўналиши аниқ, ишга тушириш муддатлари белгиланган. Дастлабки келишувга кўра, бунинг учун жами 7 миллиард 120 миллион сўм сарфланади. Ташаббускорлар 3,5 миллиард сўмдан зиёд маблағни ўз ҳисобидан йўналтираяпти, қолгани тижорат банклари кредитларидир. Ишбилармонлар лойиҳаларни амалга ошириш билан бирга 135 нафар кишини иш билан таъминлаши ҳам керак.\nМутасаддининг айтишича, тадбиркорларнинг тўлақонли фаолият юритиши учун барча мақбул шароит яратилган. Жумладан, кичик саноат зонаси зарур муҳандислик-коммуникация тармоқларига уланган. Бу ишлар асосан давлат бюджети маблағи ҳисобидан амалга оширилган.\nЛойиҳаларга эътибор қаратадиган бўлсак, уларнинг барчаси ноозиқ-овқат саноат тармоғига тааллуқли эканини кўриш мумкин. Жисмоний шахс Шаҳзод Исоқов 800 миллион сўм сармоя эвазига пластмасса буюмлар ишлаб чиқаришни йўлга қўяди. Лойиҳа ижроси 2019 йил учинчи чорагидан кечикмаслиги керак. Яна бир тадбиркор Шаҳзод Турдиев бу ерда мих ва шуруп ясашни ташкил этишни таклиф этган. "Проммакс" МЧЖ томонидан илгари сурилган лойиҳа савдо терминаллари ишлаб чиқаришга оид.\nАҳамиятлиси, шу кунга қадар кичик саноат зонасида 2 та лойиҳа тўла ишга тушган. Хусусан, "Камолов-М" хусусий корхонаси томонидан замонавий қувват ташкил этилиб, МДФ эшик-ром ясаш бошлаб юборилган.\n- Лойиҳамиз қиймати 700 миллион сўмга тенг, - дейди корхона раҳбари Муҳиддин Камолов. - Бизнес-режамни амалга ошириш бўйича "Ёшлар - келажагимиз" дастурини молиялаштирувчи жамғармага мурожаат қилдим. Натижада 500 миллион сўм имтиёзли кредит ажратилди. Буни четдан зарур дастгоҳлар олиб келишга ишлатдим. Қолганини ўз ёнимдан қўшдим. Зона ҳудудида янги ишлаб чиқариш цехи бунёд этдик. Маҳсулот чиқараётганимизга эса бир ойча бўлиб қолди. Аҳоли ва ташкилотлар буюртмаси билан ишлаяпмиз. 8 нафар кишини ишли қилганман.\nУшбу кичик саноат зонасида барча лойиҳалар жорий йил охиригача тўлиқ ишга тушиши керак. Албатта, маҳаллий тадбиркорларнинг бу тарзда қўллаб-қувватланиши ҳудуд иқтисодиёти ривожига, саноати юксалишига хизмат қилади.\nСуратларда: "Камолов-М" хусусий корхонасидан лавҳалар.


Airbus йил охирида учар таксиларни синовдан ўтказади\n14:54 / 17.01.2017\nЕвропанинг Airbus авиасозлик корпорацияси жорий йил охирида муқобил парвоз қилувчи такси прототипларининг синовини ўтказиши мумкин. Компаниянинг ушбу режаси ҳақида Business Insider нашри Airbus раҳбари Том Эндерсга асосланган ҳолда ёзмоқда.\nЯнги турдаги ҳаво транспорт воситаларини ишлаб чиқариш билан корпорациянинг ўтган йили асос солинган Urban Air Mobility шўъба корхонаси шуғулланмоқда. Vahana деб номланган парвоз қилувчи такси лойиҳаси ўтган йилнинг октябрь ойида тақдим этилган эди. Бир йўловчи ёки ҳар қандай юкни таший оладиган дрондан иборат учар машина ҳаводаги бошқа объектларни мустақил равишда аниқлай олади ва улар билан тўқнашувлардан қочади. Шу билан бирга, муқобил парвоз учун энг қулай йўналишни ўзи танлайди.\nКомпания келгусида кўпроқ кишиларни таший оладиган парвоз қилувчи таксиларни ишлаб чиқаришни режалаштирмоқда. Уларга, шунингдек, тик учиш ва қўнишга ёрдам берувчи горизонтал парраклар ҳам ўрнатилади.\nУмуман, Toyota компанияси ва Google компанияси асосчиларидан бири Ларри Пейж ҳам учар таксилар устида бош қотирмоқда. Айни кунда, энг машҳур учар муқобил транспорт воситалари сифатида Словакиянинг AeroMobil, Германиянинг Carplane, Американинг Terrafugia лойиҳалари ҳисобланади.\nAirbus дрон учар такси\n2026 йилга бориб йирик шаҳарларда 2500 учар такси хизмат кўрсатади


UFF.uz'да Марко Ройс «Бавария»га қарши кечадиган ўйинда майдонга тушиши мумкин\nМарко Ройс «Бавария»га қарши кечадиган ўйинда майдонга тушиши мумкин\nЯнгиликлар » ЕВРОПА Дортмунднинг «Боруссия» клуби ҳужумчиси Марко Ройс Германия чемпионатининг 28-туридан ўрин олган «Бавария»га қарши кечадиган учрашувда майдонга тушиши мумкин, дея хабар қилмоқда Ruhr Nachrichten нашри.\nМанбада айтилишича, немис футболчиси ушбу ҳафтада индивидуаль машғулотларга киришади ва югуриш машқларини бошлайди. Ройс Бундеслига 23-туридан ўрин олган «Байер»га қарши ўйинда(6:2) жароҳат олган эди.\nЭслатиб ўтамиз, «Бавария» ҳамда «Боруссия Д» жамоалари ўртасидаги учрашув 8 апрел санасида бўлиб ўтади. Манба: www.championat.com Ўқилган: 1411. Фикрлар: 0.\nСана: 20.03.2017 14:11.\nАгент: Усмон Дембеле «Барселона» билан музокараларни давом эттиради\n«Бавария» Кайл Уокер учун курашга қўшилди


Жинсий аъзони узайтириш ҳақида\nHomeФАТВОЛАР34 ЗАМОНАВИЙ МАСАЛАЛАР\nBy IxlosOrg on\t 01/20/2019 34 ЗАМОНАВИЙ МАСАЛАЛАР ФАТВОЛАР\nМен келгусида уйлансам, бир мусулмон сифатида аёлимнинг барча ҳақларини адо этишга, хусусан, жинсий алоқа борасидаги эҳтиёжларини қондиришга интиламан. Интернетда жинсий аъзони узайтириш ҳақида бир мақола ўқиб қолдим. Бу масала мени ташвишга соладиган муаммолардан бири. Мақолада айтилишича, ҳар куни жинсий аъзони муайян ёғ ва малҳамлар билан 15 дақиқа массаж қилиш керак экан. Шунга нима дейсиз ва менга нима маслаҳат берасиз?\nЖинсий аъзони узайтиришнинг икки хил йўли бор.\nБиринчи йўли жарроҳлик амалиёти орқали бўлади. Бу йўл билан жинсий аъзони узайтириш ҳаром, бундай амалиёт қилдириш мумкин эмас. Чунки бу амалиёт бажарилиши учун инсон авратини кўрсатишга мажбур бўлади. Ваҳоланки, бунга ҳеч қандай эҳтиёж ёки зарурат йўқ. Жинсий аъзо одатдагидан ўта қисқа бўлиб, жинсий яқинликка таъсир қилса (бу жуда ҳам нодир ҳолат), шунда уни узайтириш учун жарроҳлик амалиёти ўтказиш мумкин бўлади.\nИккинчи йўл жарроҳлик амалиётисиз, табиий йўллар билан амалга оширилади. Бу йўл малҳамлар воситасида бўладими ёки машғулотлар орқалими, қатъи назар, унга бирон шаръий монелик йўқ. Лекин бунинг ортидан бирон зарар келиб чиқмаслиги шарт. Шунингдек, машғулотлар асносида жинсий аъзони ўнг қўл билан ушламаслик керак. Чунки Абу Қатода розияллоҳу анҳунинг ҳадисида Расулуллоҳ соллаллоҳу алайҳи ва саллам жинсий аъзони ўнг қўл билан ушлашдан қайтарганлари айтилган (Муслим (267) ва Термизий (15) ривояти). Ибн Ҳазм Зоҳирий: “Инсон жинсий аъзосини чап қўли билан ушлаши жоиз эканига бутун уммат ижмо қилган”, деган (“Ал-муҳалло”, 11/392). Бу иш, шаҳватни қондириш ва маний чиқариш мақсадида қилинмас экан, онанизм ҳисобланмайди.\nШуни ҳам таъкидлаб ўтиш лозим, жинсий аъзо узун ёки қисқалиги жинсий алоқага таъсир қилиши тиббий жиҳатдан тасдиғини топмаган. Буни бир қанча мутахассис докторлар таъкидлашган. Яъни, модомики, жинсий аъзо табиий узунликда бўлар экан, худди бошқа аъзолар сингари унинг узун ёки қисқа бўлиши ўз вазифасини бажаришига фойда ёки халақит қилмайди. Шундай экан, уни узайтиришга ҳаракат қилиш бефойда ишдир. Баъзи тиббий саҳифаларда шундай дейилган: “Жинсий аъзонинг узунлигига эътибор бермаслигимиз керак. Ёлғон ва уйдирма гапларнинг акси ўлароқ, жинсий аъзонинг узунлиги эркакнинг ҳам, аёлнинг ҳам жинсий лаззатланишига таъсир қилмайди”.\nБинобарин, аёлингиз билан бўладиган муомалада тўғри йўл танлашга ва унга яхши муносабатда бўлишга, ўртада меҳр-муҳаббат уруғини экишга интилишингиз муҳимдир. Сизни ташвишга солаётган масаладан кўра, мана шу ишнинг аёлингиз учун фойдаси кўпроқ, валлоҳу аълам.\nМанба: IslamQA саҳифаси\nAvvalgi maqolaЎйлаб кўринг | Саломат қалб\nKeyingi maqola Никоҳ кечаси келиннинг оёғини ювиш керакми?


Самарқанд туманида бешта уй ёниб кетди - xabar.uz\n19.05.2022 09:00 0 1408\nБугун, 19 май куни соат 03:51 да Самарқанд тумани, «Жойисой» МФЙдаги хонадонларда ёнғин содир бўлаётганлиги тўғрисида туман ФВ бўлимига хабар келиб тушган.\nВоқеа жойига 7 та ёнғин-қутқарув экипажилари ва «Камаз» ёрдамчи автомашинаси жалб этилган.\nЁнғин натижасида 5 та хонадоннинг тахминан 490 м. кв майдонда шифт ва том қисми ҳамда уй жиҳозлари ёниб, зарарланган. Ҳодиса оқибатида ҳалок бўлган ва жабрланганлар йўқ.\nҲозирда терговга қадар текшириш ишлари олиб борилмоқда.\nHodisa 30/06, 15:06


Путин Грузия билан муносабатларни яхшиламоқчи\n18 октябр 2021, Тошкент вақти: 15:35\nРоссия Бош вазири Владимир Путин Россия-Грузия муносабатлари яхшиланишига умид қилаётганини айтди. Бу ҳақда Путин Москвада Грузия парламенти собиқ спикери Нино Буржанадзе билан учрашув пайтида таъкидлади.\n- Биз барча сиёсий кучлар, фуқаролик жамиятлари билан муносабатларни ривожлантиришга тайёрмиз. Россия билан яхши муносабатларни истаётган одамларга таянган ҳолда мен буни айтаяпман. Ўйлайманки¸ биз Грузия ва Россия ўртасидаги муносабатларни таназзулгача бўлган даражага кўтара оламиз¸ деди Владимир Путин.\nЎз навбатида Буржанадзе Россия-Грузия муносабатлари сўнгги пайтларда боши берк кўчага кириб қолгани ва бундай таназзулдан чиқиш мумкинлигини айтди.\n- Россия билан яхши муносабатлар менинг халқим, менинг давлатим ва ўз навбатида сизнинг халқингиз, сизнинг давлатингиз манфаатига мос келади. Шунинг учун буни амалга оширмоқ керак ва бу сиёсат билан шуғулланадиган ҳар бир фуқаронинг бурчидир, деди Нино Буржанадзе.


00:33 / 22.10.2016\nАҚШ президенти лавозимига номзодлар Хиллари Клинтон ва Дональд Трамп сайловлар олдидан охирги марта хайрия кечки овқатида юзма-юз учрашдилар ва бир-бирларига навбатдаги "илтифотлар" билдиришди. Альфред Смит жамғармасининг хайрия кечки овқати президентликка номзодлар сайловлар олдидан охирги марта учрашадиган анъанавий тадбир ҳисобланади. Бу ҳақда хорижий ОАВ хабар бермоқда.\nТрамп ва Клинтон бу гал бир стол атрофида учрашдилар. Кечки овқатда бир-бирини ҳақоратлаш қабул қилинмаган. Икки номзод орасидаги "дуэль" ўзаро пичинглар тарзида ўтди. Трамп микрофон олдига келиб, Клинтоннинг елкасига мулойим қоқиб қуйди.\n"Мен Хиллари бугун келади деб ишонмагандим. Мен сизлар электрон почта орқали таклифномалар юбормайсиз деб ўйлагандим. Балки, сиз шундай қилгандирсиз ҳам ва Хиллари кечки овқат ҳақида WikiLeaks’дан хабар топган бўлса, ажабмас. Биз рақибим билан яқиндаги дебатларда бир-биримизга мулойим бўла олишимизни тан олдик. Аслида, Хиллари трибунага чиқа туриб, менга тегиб кетди ва жуда мулойим "Кечирасиз" деб айтди. Мен ҳам унга мулойимгина "Келинг бу ҳақда менинг президентлик муддатим бошланганда гаплашамиз", деб жавоб бердим", деб кесатиқ қилди Трамп.\nХиллари бу "пичинглар эстафетасини" муносиб қабул қилди. Хиллари аввал Трампнинг унинг соғлиғи борасидаги шубҳаларига жавоб берди.\n"Мен бу ерга келиш учун ўзимнинг қатъий уйқу жадвалимда танаффус қилдим ва сиз эшитганингиздек, менинг бу ерда бўлишим сиз учун ҳам ноёб завқдир, чунки мен одатда бундай чиқишларимга катта ҳақ оламан", деб айтди Клинтон.\nШундан кейин Клинтон ҳазил тарзида Трампни Москванинг "одами" эканлигига ишора қилди.\n"Яқинда Дональд учрашувларидан бирида телесуфлёрни ўчириб қўйганини эслайсизми? Мен уни тушунаман. Ундан фойдаланиш ноқулай бўлса керак, русчадан сўзларни таржима қилган ҳолда нутқ сўзлаш янада мураккаброқ бўлса керак. Аслида Дональд от каби соғлом, Владимир Путин ҳамма ерда миниб юрадиган от бор-ку, ўша каби", деб киноя қилди Клинтон.\nКлинтон нутқида Трампнинг сайловлар натижасини фақат ўзи ютсагина тан олиши ҳақидаги гапларига ҳам "изоҳ бериб ўтди".\n"Ё ажаб, мен Дональддан кейин саҳнага чиқдим. У ҳокимиятни тинчлик билан беришга рози бўлади, деб ўйламагандим", деб яна кесатиқ қилган Клинтон.\nБу "пичинглар" орасида Трамп ўз рақибига дебатлар вақтида Клинтон бутун дунёга АҚШнинг давлат сирларидан бирини ошкор қилиб қўйганини эслатмади. Клинтон охирги дебатда ядровий ракетани отишга буйруқдан уни отишгача роппа-росса 4 дақиқа кетишини айтган. Кўринишича, Трамп бу мавзуни ҳазиллашишга сабаб, деб ҳисобламаган.\nДональд Трамп Хиллари Клинтон кечки овқат


Нью-йорклик бошпанасиз эркакка ажойиб уйча тақдим этишди\n22:33 / 10.04.2017\nТринидадлик 39 ёшли Дэмиан Каммингс (Damian Cummings) бир неча ойдан бери қуёш батареяси ва USB портга эга ёғоч қутида яшаб келмоқда. Уй Нью-Йоркнинг Манхэттен туманида жойлашган. Бу ҳақида New York Post хабар қилади.\nКаммингс миттигина уйчага 2016 йилнинг феврал ойида 37 ёшли муҳандис Шейн Даффи (Shane Duffy) ва 28 ёшли "Американча Топ-модель" шоуси иштирокчиси Фил Салливан (Phil Sullivan) билан танишганидан сўнг кўчиб ўтган. 2015 йилда улар ижтимоий тармоқларда маблағ тўплаб, бошпанасиз инсонларнинг оёққа туриши учун ёрдам берувчи "I Am Supported" хайрия ташкилотига асос солишди.\nТашкилот таъсисчилари 4 кун давомида кўмак бериш учун муносиб номзодни излашди. Соходаги Starbucks қаҳвахонасида улар Каммингс билан суҳбатлашиб қолишади ва у Даффи ва Салливанга тунаб қолиш учун яхши жойни кўрсатиб, маслаҳат беради ва ҳаттоки, ўзининг бир неча кўрпа-тўшаклари билан бўлишади.\nИкки ҳафта ўтгач, Даффи ва Салливан яна Каммингс билан учрашиб, аслида бошпанасиз эмасликлари ва унга ёрдам беришни таклиф қилишади.\nБиз қайтиб, шундай дедик: "Бизга кўрсатган ёрдамингдан миннатдормиз ва бунга жавоб қайтармоқчимиз". Дин шундай жавоб берди: "Мен учун нимадир қуриб бера оласизларми?"\nДаффи ва Салливан ичига қуёш батареяси ва USB порти ўрнатилган ёғоч қути учун бир ярим минг доллар сарфлашди.\n2016 йил июнь ойида Каммингс кенглиги ва баландлиги 1,2 метр ҳамда узунлиги 1,8 метрдан ошиқ бўлган қутига кўчиб ўтди. Қутида ғилдирак, чироқлар, қулф, иккита USB порт, деразалар ва қуёш батареяси бор. Айни дамда бошпана Манхэттендаги Спринг-стрит ва Вустер-стрит бурчагида жойлашган.\nКўплаб инсонлар елкаларда катта сумкаларни олиб келиб, қутига ташламоқчи бўлишади. Улар чиқиндилар қутиси ҳақиқий эмаслигига ишонч ҳосил қилиш учун сохта қопқоқни очишга уринишади.\nБу жуда ҳам кулгили ҳолат\nДаффи ва Салливан Каммингснинг уйи маҳаллий ҳукумат эътиборини тортади, деб кутишган эди. Икки ой аввал эса санитария бўлимидан бир ходим ташриф буюриб, эркакдан ҳудудни тоза сақлашини маслаҳат беради.\nЭндиликда Каммингснинг Манхэттенда ўз буюмларини сақлай оладиган ажиб уйчаси мавжуд.\nУ қутининг ичида ўз севган вегетарианча таомларни тайёрлай олади ва бемалол ҳордиқ чиқаради. "Бу менинг ҳаётимни чиндан ҳам бутунлай ўзгартириб юборди", - дейди Каммингс.\nДаффи ва Салливан эса Каммингсга ёрдам беришда давом этмоқда. Улар йигитнинг доимий турар-жойга эга бўлиши учун керакли маблағ тўплаш бўйича саҳифа очишган. Иммигрантлик расмий ҳужжатини расмийлаштиришга кўмаклашишмоқда. Каммингс эса маҳаллий ресторанда ишлаб, қурилиш ҳом-ашёларини ташиб, пул йиғмоқда.


Инсоннинг қулашидан огоҳлантирувчи датчиклар пайдо бўлди\n18:17 / 01.09.2016\nЖароҳатларнинг энг асосий сабабларидан бири йиқилиш бўлиб, бу асосан кекса инсонларда учрайдиган ҳолатдир. Ёш улғайиши билан диққатнинг ёмонлашуви вазиятни яна-да мураккаблаштиради. Айнан ёши улуғлар учун йиқилиш хавфидан дарак бериб, йиқилишдан огоҳлантирувчи сенсор тизими ишлаб чиқилди.\nОрган ва инсон тизими умрбод ёш бўлиб қолмайди. Кўкаришлар, синишлар, мия чайқалиши — қари инсоннинг саломатлигига жиддий зарар келтириши мумкин, ахир улар ёшлардан фарқли ўлароқ ёрдам чақиришга ҳам ожиз бўлишади. Бироқ АҚШлик олимларнинг кашфиёти бундай ҳолатларга чек қўйиши мумкин.\nМазкур ихтиро Миссури (University of Missouri) университети олимларига тегишли бўлиб, кийимга бириктирилувчи кичик датчик ва сенсорлар тизимидан иборат. У ҳаракат қилишга ҳеч ҳам ҳалақт бермайди. Қурилма қадамлар тезлигини, иккала оёқ қадами орасидаги масофани, бир оёқ орасидаги масофа ва вақтни ўлчайди. Нима сабабдан бу керак? Тадқиқотчилар аниқлашича, бир сонияда қадам ташлаш тезлиги 5 см.га камайса ва қадамлар орасидаги масофа қисқарса бу яқин уч ҳафта ичида мувозанатни йўқолиши ва қулаш хавфини 86 фоизга оширади.\nЛойиҳа муаллифи Мэрилин Ранц бу ихтиро кўплаб кекса инсонларни турли жароҳатлардан асраб қолишига умид билдирмоқда.\nҚурилма TigerPlace деган номни олди. Айни дамда ихтиро синовдан муваффақиятли ўтди. Олимлар эса ўз кашфиётларини АҚШдаги қариялар уйи ва реабилитация марказларига жорий этишни режалаштиришмоқда.\n00:05 / 09.06.2018


Акрамжон Комилов: “Ўйлайманки, Ироққа қарши баҳсда ҳаммаси яхши бўлади” - Спорт UZ - Скачать музыку бесплатно новинки музыки 2016-2017\nАкрамжон Комилов: “Ўйлайманки, Ироққа қарши баҳсда ҳаммаси яхши бўлади”\nКомментариев: 0 Просмотров: 167\nАйни пайтда Қатар мамлакатида 23 ёшгача бўлган футболчилар ўртасидаги Осиё чемпионати баҳслари бўлиб ўтмоқда.15 январь куни терма жамоамиз футболчилари ОАВ вакилларининг саволларига жавоб қайтаришди. “Бунёдкор” матбуот хизмати олимпия терма жамоасидаги “Бунёдкор” вакилларининг фикрлари билан қизиқди. Ҳимоячи Акрамжон Комиловнинг дастлабки учрашув ва кейинги баҳс олдидан билдирган фикрлари қуйидагича янгради.- Турнирдаги илк ўйин оғир бўлишини билардик. Шу боисдан ҳам тайёргарлик кучайтирилганди. Жанубий Корея термасига қарши баҳсни яхши бошладик. Ҳакам хатоси туфайли белгиланган пенальти режаларимизни ўзгартириб юборди. Ҳатто 2:0 ҳисобида ортда бораётганимизда ҳам ғалаба ҳақида ўйлаб, ўйинимиз яхши суръатда давом эттирдик. Гол уриб, фарқни қисқартиришга эришдик. Ҳужумлар уюштиришни сира ҳам тўхтатмай, олдинга интилдик. Афсуски, қизил карточка бизни руҳан синдирди. Лекин ўйин бўйича рақибга енгилмадик, деб бемалол айта оламан. Ҳимояда хатолар бўлди. Ўйлайманки, навбатдаги баҳсда ҳаммаси яхши бўлади. Мағлубиятдан тўғри хулоса чиқардик. Олдимизда ғалаба қозонишдан бошқа йўл йўқ. Биз охиригача курашамиз, - дейди Акрамжон Комилов.


АҚШ ЖССТга ультиматум қўйди\nПрезидент агар 30 кун ичида ташкилот ХХРдан мустақиллигини исботламаса ва ички ислоҳотларни ўтказмаса, АҚШ уни молиялаштиришдан тўхташи билан таҳдид қилди.\nАҚШ президенти Дональд Трамп Жаҳон соғлиқни сақлаш ташкилоти (ЖССТ)дан ўз ишига ўзгартиришлар киритишни ва Хитойдан мустақил эканини 30 кун ичида исботлашни талаб қилди. Агар ташкилот талабларни бажармаса, Вашингтон якуний тарзда ЖССТни молиялаштиришни тўхтатади. Бу ҳақда Трампнинг ЖССТ раҳбари Тедрос Гебрейесусга йўллаган мактубида айтилган, унинг нусхаси президент томонидан Twitter’да эълон қилинди.\nМолиялаштиришни тўхтатиш билан бир қаторда, АҚШ ушбу ташкилотдаги аъзоликдан ҳам чиқиб кетади, дейилади хатда. «Мен америкалик солиқ тўловчиларининг пули эвазига ҳозирги ҳолатида Америка манфаатларини ифода этмайдиган ташкилот молиялаштирилиши давом этишига йўл қўймайман», - деб ёзди Трамп.\nҲужжатда айтилишича, ЖССТ коронавирус пандемиясига қарши кураш доирасида нотўғри қадамлар қўйди, бу инфекциянинг кенг тарқалишига сабабчи бўлган Хитойга қарамлиги туфайли юз берди.\nХусусан, президентнинг ўз мактубида кўрсатишича, ЖССТ 2019 йилнинг декабрида ёки ундан олдинроқ Уҳанда вирус пайдо бўлгани ҳақидаги ишончли хабарларни мутлақо эътиборсиз қолдирган ва маълумотларни текширмаган.\nБундан ташқари, Трампнинг маълум қилишича, ЖССТ ўз баёнотларида бир неча маротаба ноаниқликларга йўл қўйган ёки ҳатто ёлғонни даъво қилган. Хусусан, 14 январь куни ЖССТ Хитойнинг вирус одамдан одамга юқиши мумкин эмаслиги ҳақидаги хабарини тасдиқлаган, аммо Уҳаннинг ўзида бу рад этилган. Шунингдек, Трампнинг ёзишича, 21 январь куни ХХР раҳбари Си Цзиньпин ЖССТга рўй бераётган ҳодисани фавқулодда ҳолат деб эълон қилмаслиги учун босим ўтказган. Бир ҳафтадан сўнг кўплаб далиллар барибир ЖССТни баёнот беришга мажбур қилди, дея қайд этди президент.\nШу билан бирга, ташкилот Хитойнинг хатти-ҳаракатлари «шаффофлиги» тўғрисида бир неча бор таъкидлаган, «гарчи улар хоҳлаган нарсани қилди, бироқ шаффофликни эмас», деб ёзади Трамп. У, шунингдек, ЖССТни Хитойни пандемия сабабларини текширишга чақирмаганлиги учун танқид қилди.\nАпрель ойининг ўрталарида Трамп ЖССТни молиялаштириш тўхтатилганини маълум қилди, сабаби ташкилот «асосий мажбуриятларини бажармади ва жавобгарликка тортилиши керак». Президентнинг айтишича, ташкилот хатти-ҳаракатлари Хитойнинг коронавирус ҳақида нотўғри маълумот тарқатишига туртки берди. Унинг сўзларига кўра, АҚШ томонидан молиялаштириш ҳажми Хитойнинг ҳажмидан анча юқори - 40 миллион доллар ўрнига 400-500 миллион доллар.\nШунингдек, у ЖССТни ислоҳ қилиш зарурлигини таъкидлади ва Қўшма Штатлар ушбу масалани ташкилотнинг ўзи билан муҳокама қилаётганини хабар қилди.\nЖССТ рекорд сондаги ҳафталик касалланиш ҳолатларини қайд қилди\n08:17 / 16.10.2020\nЖССТ: Ремдесивир ва гидроксихлорохин COVID-19'дан ўлим ҳолатларини камайтиришга деярли ёрдам бермайди\n00:49 / 13.10.2020\nЖССТ коронавирусга қарши вакциналар бўйича ўз хулосасини қачон бериши маълум қилинди\n00:23 / 13.10.2020\nЖССТ коронавирусга қарши оммавий иммунитет ғоясини танқид қилди


Финалда бир-бири билан рўбарў келган эгизак Каримовлар Киев турнири шоҳсупасида! / Olamsport.com\n10:10WBC Райан Гарсия - Жозеф Диас жангини ўтказишга рухсат берди\t0 09:49ФОТО Карикатура: Каванидан воз кечилдими?\t0 09:28Бугун ҳарбий боксчилар ўртасидаги ЖЧда 8 нафар боксчимиз рингга кўтарилади (рўйхат + линк)\t0 09:07Шаронов Самарқанд шаҳрини зиёрат қилди + ФОТО\t0 08:46Конорнинг дўсти ва спарринг шеригини Нью-Жерсида қамоққа олишди. Улар полицияга қаршилик кўрсатишга ҳаракат қилишди + ВИДЕО\t0 08:25"Интер" "Фиорентина"ни енгиб, А Серия пешқадамига айланди (бошқа натижалар)\t0 08:04Емельяненко нима учун Тарасовни нокаутга учратмаганини тушунтирди 0 07:43Зарруҳ Адашев АҚШга жўнаб кетди, уни ота-онаси кузатиб қўйишди + ФОТО 0 07:22Сув полоси: Ўзбекистон чемпионатида 2-тур ўйинлари ўтказилди 0 07:01"Атлетико"дан камбэк, Суарес яна қутқарувчи ролида\t0 20:29Ҳарбий боксчилар ўртасидаги ЖЧ: Тўртта жангда тўртта ғалаба!\t0 19:57Токио-2020 таҳлили: Диққатимиз марказида олимпиада медалини берган спорт курашлари\t1 19:36"Барселона" "Гранада" билан ўйинда 54 та(!) узатмани амалга оширди\t0 19:05Дзюдочиларимизнинг Жаҳон чемпионатига тайёргарлиги қизғин давом этмоқда ФОТОРЕПОРТАЖ\t0 18:3918 ёшли Эмма Радукану заргарлик бренди билан ҳомийлик шартномасини имзолади\t0\n13 июл 08:13\nФиналда бир-бири билан рўбарў келган эгизак Каримовлар Киев турнири шоҳсупасида!\nТеглар : Эркин курашУкраина\nУкраина пойтахти Киев шаҳрида эркин кураш бўйича анъанавий халқаро хотира турнири бўлиб ўтди.\nУкраинада хизмат кўрсатган мураббий Олег Сазонов хотирасига бағишлаб бешинчи бор ташкил этилган мусобақада мезбонлардан ташқари Германия, Молдова ва Ўзбекистондан жами 350 нафардан зиёд иқтидорли ёшлар гиламга чиқишди.\nҚувонарлиси, 38 кг вазн тоифасидаги беллашувларда юртимиз шарафини ҳимоя қилган эгизаклар - Амирхон ва Хожихон Каримовлар финалга қадар етиб боришди. Уларнинг ҳар иккиси ҳам финалгача тўрт нафардан рақибларини мағлуб этишди. Олтин медаль учун кечган баҳсда Амирхоннинг қўли баланд келди.\nЭгизак курашчиларимизни Қозоғистондаги машғулотларга таклиф қилишди + ФОТО 0\nЭнди Ўзбекистон кураш ва белбоғли кураш федерациялари биргаликда фаолият олиб боради 0


ЎзА - Тинчлик ҳукмрон юртдагина инсон буюк ишларга қодир бўлади\n20.09.2017 18:07 Чоп этиш версияси\nЎзбекистон Республикаси Президенти Шавкат Мирзиёевнинг Бирлашган Миллатлар Ташкилоти Бош Ассамблеясининг 72-сессиясида сўзлаган нутқини тун яримдан оққан бўлса-да, юртдошларимиз телевидение орқали катта қизиқиш билан тинглади. Давлатимиз раҳбари юксак минбардан туриб, мамлакатимиз ҳамда халқаро ҳамжамият олдида турган устувор вазифаларни аниқ, лўнда ва содда тилда баён қилди. Бугун ким билан гаплашманг, Президентимизнинг ушбу нутқи ҳақида ўз фикрини билдиради, муҳим воқеа бўлганини таъкидлайди.\nТопволди Холдоров, “Нуроний” жамғармаси Фарғона вилояти бўлими раиси, "Эл-юрт ҳурмати ордени" соҳиби:\n– Ёшинг улғайган сари кузатувчан, ҳар нарсани тарозига соладиган бўлиб қолар экансан, киши. Эҳ-ҳе, бу ҳаётда нималар кўрмадик, қандай қийинчилигу машаққатларни енгишга тўғри келмади, дейсиз. Президентимизнинг кеча БМТ Бош Ассамблеяси сессиясида сўзлаган нутқи юртимизда ёши, касб-коридан қатъи назар, ҳеч кимни бефарқ қолдирмади. Вақт алламаҳал бўлиб қолган бўлса-да, барчамиз диққат-эътибор билан тингладик.\nЎтган йили бошимиздан оғир синовлар ўтди. Мустақил давлатимиз асосчиси, Буюк Юртбошимиздан айрилдик. Халқимизнинг худога айтгани бор экан, шекилли, Яратган бизга янада ғайрат-шижоатли, эл-юрт манфаатини, адолат ва қонунийликни ҳамма нарсадан устувор биладиган йўлбошчини насиб этди. Шавкат Мирзиёев Биринчи Президентимизнинг муносиб шогирди сифатида ислоҳотлар кўламини янада кенгайтирди, ривожланишимизга шиддат бағишлади. Бугун юртимизда рўй бераётган ўзгаришу янгиланишлар вақтни ҳам шошириб қўймоқда. Инсон манфаатларига бўлган эътибор барча жабҳаларда ўз ифодасини топмоқда. Одамларимизнинг дунёқараши ўзгарди, эртанги кунга бўлган ишончи янада мустаҳкамланди. Айниқса, нуронийларимиз умрига умр қўшилмоқда. Бу осмондан олинган гаплар эмас. Ўзбекистонимизнинг қай гўшасига борманг, ўзингиз бунга гувоҳ бўласиз.\nДавлатимиз раҳбари ўз нутқида Марказий Осиёда хавфсизлик ва барқарорликни таъминлаш билан боғлиқ муаммолар ҳақида сўз юритар экан, унинг ечимларини ҳам кўрсатиб берди. Айниқса, ён қўшнимиз Афғонистондаги вазиятни тинч йўл билан ҳал қилиш, у ерда тинчлик ва барқарорликка эришиш борасида Ўзбекистоннинг ўз позициясини баён қилди. Дунё ҳамжамиятини қийнаётган глобал муаммоларга ҳам муҳим эътибор қаратилгани, бежиз эмас. Чунки Ўзбекистон – тинчлик тарафдори. Халқаро терроризм ва экстремизмга қарши курашиш, ёшлар тарбияси бутун дунё ҳамжамиятининг муҳим вазифасига айланган бугунги кунда унинг аҳамияти янада ортади.\nПрезидентимизнинг БМТ Бош Ассамблеясининг "Маърифат ва диний бағрикенглик" деб номланган махсус резолюциясини қабул қилиш лозимлиги тўғрисидаги таклифи ҳам тарихий воқеа бўлди. Ислом дини эзгуликка, тинчликка хизмат қилади. Шундай экан, Исломнинг асл моҳиятини очиб бериш ғоят долзарб вазифа. Бунда бизнинг заминимиздан етишиб чиққан азиз-авлиёлар, буюк алломалар меросини ўрганиш ва тарғиб этиш алоҳида аҳамиятга эга. Дунёда тинчлик ва осойишталикни таъминлаш, барча халқларнинг янада фаровон турмуши учун ғоят муҳим бўлган бундай улуғвор ташаббуслар Ўзбекистон жаҳон ҳамжамиятида ўз сўзи ва фикрига эга эканини кўрсатади. Бу барчамизга ғурур-ифтихор туйғуларини бағишлайди.\nНортожи Халибаева, Фарғона вилояти қирғиз миллий маданий марказининг «Сулув қиз» ансамбли бадиий раҳбари, Фарғона туманидаги 25-умумий ўрта таълим мактаби ўқитувчиси, "Шуҳрат" медали соҳиби:\n– Президентимизнинг БМТ Бош Ассамблеясидаги нутқини телевидение орқали кўрдим, эшитдим. Соат тунги икки бўлса-да, уйқум келмади. Давлатимиз раҳбарининг юксак минбардан туриб, бутун дунёни ташвишга солаётган ғоят долзарб масалалар ҳақида айтган фикрлари хаёлимда айланаверди. Интернетдан нутқни олиб, ҳар бир сатрини қайта-қайта ўқидим, юракдан ўтказиб ўқидим.\nДарҳақиқат, тинчлик ҳукмрон юртдагина инсон буюк ва эзгу орзуларни кўнглига тугиши, уларнинг ушалишидан қалби қувончга тўлиши, ўз истеъдоди ва салоҳиятини тўла намойиш этиши мумкин. Халқимиз бу олий неъматни доим улуғлаб келишининг, дуога қўл очганда Яратгандан аввало эл-юртга тинчлик ва осойишталик, фаровонлик ва ободлик тилашининг сабаби ҳам шунда.\nДавлатимиз раҳбари ўз нутқида мамлакатимизда амалга оширилаётган ислоҳотлар ҳақида қисқача тўхталиб ўтди. Ўзбекистон ўзаро мулоқот, амалий ҳамкорлик ва яхши қўшничиликни мустаҳкамлашнинг қатъий тарафдори эканини алоҳида таъкидлади.\nАлбатта, биз бу ишларнинг барчасини билиб, гувоҳи бўлиб турибмиз. Биргина Қирғизистон билан кейинги вақтда ҳамкорлигимиз янги босқичга кўтарилганининг ўзи кўп нарсани англатади. Икки давлат ўртасида иқтисодий, ижтимоий ва маданий-гуманитар соҳалардаги яқин ҳамкорлик, дўстлик ва қўшничилик алоқаларини янада мустаҳкамлаш борасидаги ишлар ҳар икки халқни жуда хурсанд қилиб юборди. Чегара билан боғлиқ муаммолар ҳал этилиб, борди-келди йўлга қўйилгани барчанинг айни дилидаги иш бўлди.\nБу Ўзбекистонимиз ташқи сиёсатидаги ишларнинг биргина намунаси, холос. Марказий Осиёдаги бошқа давлатлар билан ҳам ҳамкорлик муносабатлари тубдан ўзгармоқда, янги босқичга кўтарилмоқда. Президентимизнинг БМТ минбаридан туриб сўзлаган нутқида булар аниқ баён қилиб берилди.\nМаъcуджон Сулаймонов, ЎзА


Марказий Осиё давлатлари президентларининг фарзандлари ким ва улар нималар билан машғул?\nМарказий Осиё давлатлари президентларининг фарзандлари ким...\n02.12.2018 17:23 0 9697\n«Sputnik» нашри президентларнинг фарзандлари ҳақида очиқ манбалардан олинган маълумотларни тақдим этди.\nҚозоғистон президенти Нурсултан Назарбаевнинг уч нафар қизи бор.\nКатта қизи Дарига Назарбаева 55 ёшда, вафот этган турмуш ўртоғи сиёсатчи Рахат Алиев бўлган. Унинг уч нафар фарзанди бор. Дарига Назарбаева ОАВга раҳбарлик қилган, тадбиркор, «Нурбанк» акционери ва «Асар» партиясининг раҳбари бўлган. Шунингдек, парламентнинг қуйи палатаси депутатлигига сайланган, вице-премьер этиб тайинланган, айни дамда парламентнинг юқори палатаси депутати.\nДарига Назарбаева, Фото:«Zakon.kz»\nИккинчи қизи 51 ёшли Динара Кулибаева. Турмуш ўртоғи тадбиркор ва сиёсатчи, Қозоғистон Фанлар академияси академиги Тимур Кулибаевдир. Бир ўғил ва икки қизи бор.\nУчинчи қизи 38 ёшли Алия. Тадбиркор ва экологик лойиҳалар билан шуғулланади.\nҚирғизистон президенти Сооронбай Жээнбековнинг икки нафар фарзанди бор.\nКатта қизи - Бактигул Жээнбекова Қирғизистон-Россия славян университети талабаси. 2016 йилда депутат Алиярбек Абжалиевнинг ўғли Атабекка турмушга чиққан.\nСооранбай Жээнбековнинг қизи Бахтигул турмуш ўртоғи Атабек Абдалиев билан. Фото:«Sputnik»\nТожикистон президенти Эмомали Рахмон нафақат минтақадаги балки бутун дунёдаги энг серфарзанд президент: унинг 9 нафар фарзанди бор. Улардан икки нафари юқори мансабга эга. Иккинчи қизи (учинчи фарзанд) 40 ёшли Озода Рахмон Президент аппаратини бошқаради. Унинг турмуш ўртоғи Жамолиддин Нуралиев Тожикистон Миллий банки раисининг ўринбосари. Уларнинг беш нафар фарзанди бор.\nКатта ўғли 30 ёшли Рустам Эмомали Душанбе шаҳрининг мэри. Шунингдек, у Тожикистон футбол федерацияси президенти ва Осиё Олимпия кенгаши аъзоси. Икки нафар фарзанди бор.\nРустам Эмомали. Фото:«Sputnik»\nКатта қизи Фируза. Учинчи қизи Рухшона Рахмон Тожикистон ТИВ бошқармаларидан бирининг бошлиғи.\nТўртинчи қизи Тахмина. Бешинчи қизи Парвина. Олтинчи қизи Заррина Тожикистоннинг биринчи каналида суҳандон бўлиб ишлаган.\nЕттинчи қизи Фарзона. Иккинчи ўғли Сомон.\nГурбангули Бердимухамедовнинг ягона ўғли 37 ёшли Сердар шу йилнинг бошида ташқи ишлар вазирининг ўринбосари этиб тайинланган. Тўрт нафар фарзанди бор. Катта қизи Гулжахоннинг бир неча йил аввал Лондонда яшаши айтилган. Кичик қизи Парижда яшайди. Учинчи қизи ҳақида маълумотлар йўқ.\n61 ёшли Шавкат Мирзиёевнинг уч нафар фарзанди бор. Катта қизи Саида, унинг турмуш ўртоғи Ойбек Турсунов.\nИккинчи қизи Шахноза Мактабгача таълим вазирлиги бошқарма бошлиғи ўринбосари.\nМарказий Осиё президентлар


Қонунчилик Палатасида жиноят даражасидаги масхарабозлик: Миллатни алдаб ва ҳуқуқларини топтаб, Давлат Бюджетининг бажарилиш ҳисоботини тасдиқлашибди. Ҳуқуқ ҳимоячилари қаерда? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n19:37 - Қонунчилик Палатасида жиноят даражасидаги масхарабозлик: Миллатни алдаб ва ҳуқуқларини топтаб, Давлат Бюджетининг бажарилиш ҳисоботини тасдиқлашибди. Ҳуқуқ ҳимоячилари қаерда?\nҲа, Қонунчилик Палатасининг 20 июнь куни ўтказилган йиғилиши оддий масхарабозлик эмас, жиноят даражасидаги масхарабозликдир. Чунки, Қонунчилик Палатаси олдида Давлат Бюджетининг 2013 йилда ва 2014 йилнинг биринчи уч ойлигида бажарилиши бўйича ҳисобот берган Бош вазир ўринбосари, Молия вазири Рустам Азимов ҳам, уни тинглаб, ҳақиқий аҳволни аниқлаш учун ҳаракат қилмаган депутатлар ҳам, ўзбек миллати олдида жиноят қилдилар.\nҚандай жиноят дейсизми? Ўзбекистон давлатининг иқтисодий аҳволи ўта ёмон эканлиги халқдан бекитилиб келинаётгани, бу аҳволдан чиқиш йўллари кўрсатилмаётгани, энг муҳими, бу масалалар бўйича халққа ҳисобот берилмаётгани - ҳақиқий жиноятдир. Вақти келади, Рустам Азимов ҳам, депутатлар ҳам, бу жиноятлари учун жавоб берадилар.\nБу йиғилиш ҳақида тарқатилган расмий хабарларда Давлат Бюджети, унинг даромад ва ҳаражат қисмлари қанча эканлиги айтилмайди. Муҳимлик даражаси паст бўлган юзлаб рақамлар келтирилади. Уларга қарасангиз, ҳамма нарса “Во!”.\nҲамма нарса шундай яхши бўлса, нима учун асосий кўрсатгичлар халқдан бекитилади? Уларни ҳам айтиш керак эдику!?\nРустам Азимов Ялпи Ички Маҳсулот 8 фоиз ошгани билан мақтансада, унинг абсолют миқдорини айтмайди. Бюджет бажарилганини айтса ҳам, унинг абсолют миқдорини айтмайди, юрт ташқарисида ишлайдиган юртдошларимиз Ўзбекистонга Давлат Бюджетининг даромад қисмига тенг келадиган миқдорда пул юборишаётганини, бу пул бўлмаса, Ўзбекистон давлат сифатида ўлиши аниқлигини айтмайди.\nВаҳолангки, “Ҳаракат” Агентлиги аниқ фактлар билан исботлаб беришича, Ўзбекистонда йиллик Ялпи Ички Маҳсулот 50 млрд доллардан ҳам кам. Қозоғистонда эса, 200 млрд доллардан кўп. Яъни, иқтисоднинг асосий кўрсатгичи бўлмиш Ялпи Ички Маҳсулот ҳажми бўйича қозоқлардан 4 марта орқадамиз. Аммо, Қозоғистоннинг аҳолиси биздан 2 баравар кам эканлигини ҳисобга олсак, киши бошига Ялпи Ички Маҳсулот ҳажми бўйича қозоқлардан 8 баравар орқадамиз. Ва бу фарқ ҳар йили ортиб бормоқда.\nБизда ўртача ойлик ҳам қозоқлардан 8 баравар кам. Қозоқ дворниклари ўзбек профессорларидан кўп маош олишади. Ўзбеклар қозоқларга мардикорлик қиладиган халққа айлантирилмоқда. Мавжуд ҳокимият тарафидан айлантирлмоқда.\nҲеч шубҳасиз, бундай ғариб аҳволимизни халқдан яшираётган, аҳволни тузатиш учун ҳеч нарса қилмаётган Ўзбекистон ҳукумати ва парламенти жиноятчилар тўдасидир.\nБу ҳукумат ва парламент аъзолари ўзбекларнинг энг муҳим инсоний ҳақ-ҳуқуқларини, ҳеч бўлмаса қўшнилардек, оддийроқ қилиб айтсак, одамдек яшаш ҳуқуқларини поймол қилишмоқда.\nЎзини ҳуқуқ ҳимоячиси деб ҳисоблайдиган фаоллар майда-чуйда масалалар билан эмас, инсоннинг бу ерда айтилаётган фундаментал ҳуқуқларини ҳимоя қилиш билан ҳам шуғулланишлари шарт. Аммо, “Эзгулик” жамияти фаолларидан бошқа ҳеч ким бундай масалалар билан қизиқмайди ҳам. Бу қизиқмаётганлар ҳам вақти келиб миллат олдида жавоб беришади.\nЎзбекистон ташқарисига қочволиб ва турли грантлар олиб олиб, ҳуқуқ ҳимоячилигига даъво қилаётган, аммо ўз чўнтагидан бошқа нарсани ўйламай қўйганларнинг ҳам ягона вазифаси – бундай фундаментал масалалар билан Ўзбекистон ичкарисида шуғулланаётганларга ёрдам беришдир. Улар ҳам ахир бир кун халқ олдидада жавоб бериш кераклигини унутишмасин.


"Навбаҳор" - "Машъал": ФОТОЖАМЛАНМА | "NAVBAHOR" FUTBOL JAMOASINING RASMIY WEB SAHIFASI\n"Навбаҳор" - "Машъал": ФОТОЖАМЛАНМА\nКеча Тошкент вилоятидаги "Дўстлик" ўйингоҳида бўлиб ўтган "Навбаҳор" ҳамда "Машъал" жамолари ўртасидаги назорат учрашуви 1:1 ҳисоби билан якун топганди. Шукурали Пўлатов "Бунёдкор" сафида йиғин машғулотларини ўтказаётгани боис таркибимизга янги келиб қўшилган Алишер Саматов унинг либосида ҳаракат қилди. Дилшод Жабборов Соҳиб Абдуллаев рақами остида тўп тепган бўлса, Андрей Лясюк Абдумалик Абдуллаевга тегилши бўлган 23- рақам остида ўйнади. Эслатиб ўтамиз, легиорен футболчидан ташқари "лочинлар" сафига янги қўшилган Акбаров, Жабборов ҳамда Саматов иккинчи даврани "Навбаҳор"да давом эттиришади. Эътиборингизни назорат ўйинидан фотолавхалар тақдим этамиз.


Мева, сабзавот ва тўқимачилик маҳсулотлари экспорт нархини назорат қилиш таклиф этилди\n10:43 / 14.03.2019 6434\nЎзбекистон Республикасидан экспорт қилинадиган мева-сабзавот ва тўқимачилик маҳсулотларининг контракт қийматини мониторинг қилиш тартиби тўғрисидаги низом лойиҳаси эълон қилинди, деб ёзмоқда Norma.\nМониторинг моҳияти экспорт нархлар шакллантирилиши устидан назорат ўрнатишдан иборат. Мева-сабзавотларнинг 38 та позицияси ва тўқимачилик маҳсулотларининг 147 та позицияси бўйича «тавсия этиладиган» экспорт нархларни белгилаш таклиф қилинмоқда. Бу билан Инвестициялар ва ташқи савдо вазирлиги шуғулланади, ушбу нархлар унинг сайтида: мева-сабзавот маҳсулотлари бўйича – ҳар ўн кунликда, тўқимачилик маҳсулотлари бўйича – ҳар ойда эълон қилинади. Нархларнинг кучга кириш муддати – эълон қилинган пайтдан бошлаб 2 кун.\nБунда идора қуйидагиларга таяниб иш кўради:\n• хориждаги дипломатик ваколатхоналардан олинган ташқи бозорлардаги нархлар;\n• ОАВда (шу жумладан Интернетдаги очиқ манбалар) ва ахборот-таҳлилий нашрларда эълон қилинган нархлар;\n• ташқи савдо компаниялари ҳамда Инвестициялар ва ташқи савдо вазирлигининг республика минтақаларидаги ваколатли вакилларидан олинган экспорт нархлар;\n• мева-сабзавот ва тўқимачилик маҳсулотлари таннархи, ички бозордаги улгуржи ва чакана нархлари.\nЭкспорт қиймати «тавсия этиладиганидан» 30%дан ортиқ пасайтирилганини аниқлаган ДБҚ бу ҳақда ДСҚ ва Бош прокуратура ҳузуридаги Иқтисодий жиноятларга қарши курашиш департаментига хабар беради. Улар, ўз навбатида, аниқланган далиллар юзасидан «қонун ҳужжатларига мувофиқ» чоралар кўради. Лойиҳада аниқ санкциялар (чоралар) ва уларни қўллаш механизми қайд этилмаган.\nЭслатиб ўтамиз, илгари мева-сабзавот маҳсулотларини контракт тузилган ёки БЮД рўйхатдан ўтказилган санада «Ўзагроэкспорт» АЖ расмий сайтида кўрсатилганидан паст бўлмаган нархларда экспорт қилиш талаб этиларди (контракт тузмасдан инвойс асосида экспорт қилганда). Бироқ 2018 йил августда ушбу амалиёт бекор қилинди.\nПрезидент қарори: экспорт қилувчиларни давлат томонидан қўллаб-қувватлаш тартиби ўрнатилади


Иқтисодий ҳамкорлик ташкилоти: ўзаро манфаатли ҳамкорлик сифат жиҳатидан янги босқичга кўтарилади | O'zLiDeP\nМаълумки, давлатимиз раҳбари Шавкат Мирзиёев 28 ноябрь куни Ашхобод шаҳрида ўтган Иқтисодий ҳамкорлик ташкилотининг (ИҲТ) ўн бешинчи саммити ишида иштирок этди ва нутқ сўзлади.\nПрезидентимиз ўз сўзида ташкилот доирасида кенг қамровли алоқаларни янада ривожлантириш тарафдори эканини қайд этиб, халқаро ва минтақавий вазиятга, ҳанузгача давом этаётган пандемия шароитидаги иқтисодий қийинчиликларга эътибор қаратди ва ҳамкорликнинг устувор йўналишлари бўйича қатор аниқ таклифларни илгари сурди.\nХусусан, ташкилот доирасида янгиланган ва кенг қамровли Савдо битимини ишлаб чиқиш ва қабул қилиш таклиф қилинди. Мазкур ҳужжатда савдо тўсиқларини бартараф этиш, божхона тартибларини рақамлаштириш, ҳамда ҳозирги вақтда долзарблиги тобора ошаётган электрон савдони кенг тадбиқ этиш масалалари ўз ифодасини топиши зарурлиги айтилди.\nУшбу ташаббуснинг аҳамияти жуда юқори. Негаки, Иқтисодий ҳамкорлик ташкилотига аъзо мамлакатларда 500 миллиондан ортиқ аҳоли яшайди. Бу улкан бозор дегани. Шу маънода аъзо мамлакатлар савдо ва инвестиция соҳаларидаги катта имкониятларидан тўлиқ фойдаланиши, ишга солинмаган ресурсларни ушбу йўналишга сафарбар этиши айни муддаодир.\nДавлатимиз раҳбари томонидан илгари сурилган яна бир муҳим ташаббус – минтақадаги мавжуд транспорт йўлакларидан унумли фойдаланиш ва янгиларини яратиш масаласи ҳам ҳеч кимни бефарқ қолдирмади. Зеро, темир йўл ва автомобиль йўллари, ҳаво қатнови тармоғини кенгайтириш, тегишли замонавий инфратузилмани барпо этиш алоҳида аҳамиятга эгаки, бу минтақамизнинг глобал логистика ҳамда транзит марказларидан бирига айланишига имкон беради. Бунда транспорт коммуникациялари ва инфратузилмаларини такомиллаштириш ҳамда модернизациялаш ишида кенг қамровли лойиҳаларни амалга ошириш бугунги давр талабидир.\nМасаланинг яна бир аҳамиятга молик жиҳати шундаки, бу таклиф ўзаро транспорт тарифлари, ягона божхона ва бошқа тартиб-таомиллар, юк ташиш хавфсизлигининг бирхиллаштирилган қоидалари, транспорт воситалари ҳамда юклари ҳаракатланиши ахборот таъминоти тизимининг ҳуқуқий ва институционал асосларини янада яхшилаш имконини беради. Қолаверса бу борадаги ўзаро ҳамкорлик иқтисодий ўсишга, юкларнинг ишлаб чиқарувчидан истеъмолчига етказиб берилишини тезлаштириш ҳамда арзонлаштиришга олиб келади.\nБиламиз туризм – иқтисодиётнинг муҳим тармоқларидан бири. Мавжуд имкониятлардан самарали фойдаланган ҳолда, ушбу тармоқни янада такомиллаштириш тараққиёт сари дадил қадам ташлаш деганидир.\nОчиғини айтиш керак, пандемия даврида юзага келган қатъий чекловлар натижасида минтақа мамлакатлари ўртасидаги сайёҳлик алмашинуви деярли тўхтаб қолди. Давлатимиз раҳбари айни шу масала тўхталиб, сайёҳлик алмашувларини қайта тиклаш зарурлигини қайд этди.\nХусусан, Бухоро шаҳрида 2022 йили бўлиб ўтадиган туризм вазирларининг навбатдаги учрашувида пандемиядан кейинги даврда Хавфсиз сайёҳликни ривожлантириш умумминтақавий Дастурини қабул қилиш ташаббусини билдирди. Мақсад “зиёрат туризми” ва бошқа қўшма сайёҳлик маҳсулотларини ишлаб чиқиш, авиақатновлар географиясини кенгайтириш, туризм инфратузилмасини ривожлантиришга жиддий эътибор қаратишдан иборат.\nУмуман олганда, Иқтисодий ҳамкорлик ташкилотида Ўзбекистоннинг амалий ташаббусларлар билан иштирок этиши ҳамда 2022 йилда ИҲТга раислик қилиши ташкилотнинг халқаро нуфузини оширибгина қолмай, бошқа минтақавий ташкилотлардан фарқ қиладиган ва ўзига хос кун тартибига эга бўлиш, етакчи халқаро тузилмалар билан алоқаларни мустаҳкамлаш, ҳамкорликнинг институционал механизмларини ривожлантириш, минтақа мамлакатлари ўртасида барча соҳаларда ўзаро манфаатли ҳамкорликни сифат жиҳатдан янги босқичга кўтаришга хизмат қилади.


Помидор комбайнда терилмоқда | QISHLOQ HAYOTI\nПомидор комбайнда терилмоқда\nСентябрь 14, 2017 Marks Yusupov\tАгросаноат\nУйчи туманидаги “Муҳаммадали Ҳамкор Бизнес” масъулияти чекланган жамиятининг ташкил этилганига кўп бўлгани йўқ. Шу кунгача арзимаган нархга четга кетаётган ёки бўлмаса харидорини кута-кута исроф бўлиб қолаётган қишлоқ хўжалиги маҳсулотларини қайта ишлашни ўз олдига мақсад қилган корхона мутасаддилари ишни кўчат етиштиришга ихтисослашган 11,7 гектарлик иссиқхона ташкил этишдан бошлади.\nУнумдор ер, иссиқхона ишчилари ушбу йўналишда катта тажрибага эга Учқўрғон туманидаги Бахт қишлоғидан танлаб олинди. Эрта баҳорданоқ саъй-ҳаракатлар бошланди. Сувдан тежаб фойдаланиш мақсадида томчилатиб суғориш тизими жорий қилинди. Фермерлар ва аҳоли билан тузилган шартномага асосан 70 кунда пишиб етиладиган помидор навининг 106 миллион дона кўчати бепул етказиб берилди. Натижада вилоятнинг қатор туманларида ғалладан бўшаган 660 гектар ерга такрорий экин сифатида саноатбоп помидор кўчатлари экилди ва комбайнда йиғиштириб олишга мослаб парваришланди.\n– Президентимиз вилоятимизга ташрифлари чоғида корхонамиз фаолияти билан ҳам қизиқиб, “Яна қандай ёрдам керак бўлса, қўллаб-қувватлаймиз”, дея далда бўлдилар, – дейди корхона раҳбари Муроджон Ибрагимов. – Шундан сўнг қисқа фурсатда банкдан кредит олдик ва ўз сармоямизни киритиб, Хитойдан қиймати 3 миллиард АҚШ доллари бўлган, бир кеча-кундузда 700 тонна сифатли томат пастаси ва бошқа маҳсулотлар ишлаб чиқариш қувватига эга замонавий технологияни олиб келиб ўрнатдик. Шу тариқа мазкур корхонани барпо этишга муваффақ бўлдик. Уйчи, Учқўрғон туманларидан 150 нафар кишини, жумладан, 21 нафар олий ва ўрта маълумотли ёш мутахассисларни иш билан таъминладик. Уларга муносиб иш ҳақлари белгиланган. Ишга келиб-кетишлари учун автобуслар ажратилган, иссиқ овқат билан таъминланган.\nЕтти гектар майдонни эгаллаган корхонанинг қабул пунктига келаётган помидор юкланган машина карвонларининг кети узилмайди. Боиси, бу ерга маҳсулот топшираётганлар аввалги даврдагидек бир неча кунлаб навбат кутиб турмайди. Узоғи билан 20-30 дақиқа ичида қишлоқ хўжалиги маҳсулотлари қабул қилиниб, шу ернинг ўзида ҳисоб-китоб ишлари олиб борилади.\n– Бир неча йилдирки, буғдой экинидан сўнг помидор кўчати экиш ва ундан мўл ҳосил етиштириш борасида катта тажриба тўплаганмиз, – дейди Андижон вилоятининг Балиқчи туманидан келган деҳқон Баҳромжон Мамадалиев. – Ушбу корхонага маҳалладошим Отабек Шуҳратов билан 125 тонна маҳсулот топширдик ва 62,5 миллион сўм нақд пул олдик.\nЧортоқлик Иброҳимжон Эргашев, Эргашали Юсуфбоев, косонсойлик Рустамжон Сатимов, Валижон Баратов, янгиқўрғонлик Дилшодбек Мирзаев, учқўрғонлик Иброҳим Абдураимовлар шу кунгача 100-200 тоннадан ошириб помидор топшириб, 50-100 миллион сўмгача ҳақ олишибди.\n– Ушбу комбайн Италиянинг “GUARECI” компаниясида ишлаб чиқарилган, – дейди Ҳошимжон Мўминов антиқа комбайнни бошқара туриб. – Соатига 35 тонна помидор теради. Италиялик мутахассислар 10 кун мобайнида барча қулайликларга эга бу замонавий техникани бошқариш сирларини ўргатишди.\nДарҳақиқат, Президентимиз Шавкат Мирзиёев томонидан илгари сурилган 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси қишлоқ хўжалиги соҳасининг ривожланишида ҳам муҳим аҳамият касб этмоқда. Эндиликда нафақат баҳорги, балки такрорий экинлардан ҳам мўл-кўл маҳсулотлар етиштириш, уларни қайта ишлаш борасида муҳим қадамлар қўйилмоқда. Буни шу кунгача 2 минг тоннага яқин томат пастаси ишлаб чиқариб, ҳозирда уни экспортга жўнатаётган “Муҳаммадали Ҳамкор Бизнес” масъулияти чекланган жамият фаолиятида ҳам яққол кўриш мумкин. Жамоанинг келгусидаги режалари янада салмоқли. Корхонанинг иккинчи босқичи ишга туширилиши билан эса маҳсулот ишлаб чиқариш қуввати икки баробарга ортади. Учинчи босқичда маҳсулотларни қадоқлаш цехи барпо этилади. Доимий ва мавсумий ишловчилар сони 3 минг 670 нафарга етади.


Tesla электромобиллари учун энг узун йўл очилди: компания 5 минг км йўлни 27 та Supercharger қувватлантириш станцияси ёрдамида бирлаштирган - Daryo\n08:57, 23.06.2021 10274\nTesla China компанияси Supercharger қувватлантириш станцияларига ўрнатилган қадимий Буюк ипак йўли яқинидан ўтувчи энг узун маршрут йўналиши очилишини эълон қилди. Мазкур маршрут узунлиги қарийб 5 минг километрни ташкил этиб, унда 27 та қувватлантириш станцияси жойлашган, деб хабар беради IXBT.\nКомпания бу ҳақда ўзининг Twitter’даги саҳифасига видеоролик жойлаштириш орқали эълон қилган. Tesla ўзининг электромобилларига эгалик қилувчилар Буюк ипак йўлининг энг қизиқарли нуқталарида бўлишига диққат қаратган. Ушбу маршрут мамлакатнинг шарқий ва ғарбий қисмлари жойлашган Чжоушандан Хоргосгача давом этади.\n2013 йилда Хитой раиси Си Цзиньпин ҳозирда Янги ипак йўли номи билан машҳур Belt and Road Initiative ташаббуси билан чиққан. Ушбу ташаббусга кўра, Хитой Шарқ ва Ғарбни бирлаштирувчи янги темир йўллари, портлар, автомагистраллар ва бошқа инфратузилмаларни қуради. Лойиҳада камида 100 га яқин давлатлар иштирок этмоқда.\nЭслатиб ўтамиз, 2021 йилнинг январида Хитойдаги Jing’an International Center ерости савдо комплексида Tesla’нинг дунёдаги энг йирик қувватлантириш станцияси очилганди. Унда бир вақтнинг ўзида 72 та автомобиль қувватлана олади.\nМавзуга доир: Tesla қувватлантириш жараёнини қасддан секинлаштиргани боис электрокар эгаларига 16 минг доллардан компенсация тўлайди\n17:35, 20.07.2021 49302\n11:52, 10.07.2021 33605\n12:32, 03.07.2021 39483\nСурхондарёда ҳайдовчилик гувоҳномаси бўлмаган йигит бошқарувидаги Nexia пастликка тушиб кетди. Машина ичида бўлган 17 ёшли қиз воқеа жойида вафот этган\n22:46 Бугун 871\n22:40 Бугун 2397\n22:34 Бугун 990\n22:22 Бугун 1752\n20:05, 27.07.2021 97967\n22:22, 26.07.2021 86012\n13:52, 27.07.2021 68925\n21:12, 26.07.2021 66540


“ФИРИБГАР — ТАРТЮФ” СПЕКТАКЛИ НАМОЙИШИ\nПойтахтимиздаги Ўзбек Миллий академик драма театрида француз миллий комедиясига асос солган Жан Батист Мольер асари асосида саҳналаштирилган “Фирибгар – Тартюф” спектакли премьераси бўлиб ўтди.\nУнда Ўзбек Миллий академик драма театри директори Ф.Маъсудов ва бошқалар мамлакатимизда истиқлолнинг илк кунлариданоқтеатр санъатигаалоҳида эътибор қаратилгани, бунинг натижасида бу соҳанинг моддий-техник базаси, кадрлар салоҳияти юксалиб бугунги кунда театр саҳналарида нафақат миллий асарлар, балки хорижнинг машҳур асарлари ҳам маҳорат билансаҳналаштирилаётганини таъкидлади.\nАсарни истеъдодли ёш режиссёр А.Холмўминов саҳналаштирган. Саҳна безаклари ва либослар М.Холиқов ва С.Зуннунова томонидан яратилган.\nСпектаклдаЎзбекистон Республикасида хизмат кўрсатган артист Тоҳир СаидовТартюф ролини ижро этмоқда. Актёрларнингвоқеа содир бўлган давргамос кийиниши, саҳна декарациясива таъсирчан лавҳалар асарнинг муваффақиятини таъминлаган.\nШунингдек, унда Ҳ.Комилов, А.Набиев, М.Боботуллаева, Х.Тошмуҳамедова, Ф.Ботиров, Ш.Абдувалиев, С.Сайназаров, Н.Маҳмудова, У.Турсунов, Л.Орзиев, Н.Жумаев каби актёрлар роль ижро этмоқда.\nУзА олган сурат


Ўзбекистон Стокгольм ҳужумчиси юзасидан 'огоҳлантирган' бўлган - BBC News O'zbek\nТошкентдан олинган хабарларга кўра, бу ҳақда бугун - жума куни Ўзбекистон Ташқи ишлар вазири Абдулазиз Комилов баён қилган.\nБуюк Британиянинг нуфузли "Рейтер" ахборот агентлиги мухбири саволига жавоб бераркан, Комилов Швецияда 7 апрель кунги терактни содир этганлик гумони билан қўлга олинган Раҳмат Оқилов 1978 йилда Самарқандда туғилган Ўзбекистон фуқароси эканини айтган.\nРаҳмат Оқиловнинг 2014 йилда Стокгольмга кетгани ва у ерда қурилиш ишларида ишлаганини билдирган.\nКомилов Оқиловнинг чет элда экан, интернет орқали ИШИД халқаро "террорчи" гуруҳининг эмиссарлари томонидан улар сафларига ёлланган бўлганини маълум қилган.\n"Ўзларида бўлган маълумотларга кўра, ИШИД сафларида жанг қилиш учун ватандошларини Сурияга сафар қилишга ундаган".\n"Ўзбекистондаги давлат, бошқарув органлари ва ҳуқуқ-тартибот тизимлари ходимларига қарши зўравон амалларга ундашга уриниб кўриш учун кўп бор "террорчилик" мазмунидаги тарғибот мақсадини кўзда тутувчи видеороликларни интернет-мессенжерлар орқали Ўзбекистондаги яқинлари ва бошқа одамларига юборган".\nАбдулазиз Комиловнинг жавобидан маълум бўлишича, Раҳмат Оқиловга қарши Самарқанд вилоят Ички ишлар бошқармаси томонидан жиноий иш қўзғатилган ва иш Ўзбекистон Жиноят Кодексининг 127, 244 ва 244-1 моддалари бўйича олиб борилмоқда.\nРаҳмат Оқилов, жумладан, ""вояга етмаганларни ғайри-ижтимоий хулқ-атворга жалб қилиш, жамоат хавфсизлиги ва жамоат тартибига таҳдид соладиган материалларни тайёрлаш ёки тарқатиш, диний-экстремист, бўлгинчи, фундаменталь ва ёки бошқа тақиқланган ташкилотларга бошчилик қилиш ва улар фаолиятида иштирок этиш"да ҳам айбланмоқда.\nЎзбекистон Ташқи ишлар вазирининг сўзларидан маълум бўлишича, "аввалроқ Раҳмат Оқиловнинг жиноий амалларига оид маълумотлар швед томонини огоҳ этиши учун хавфсизлик хизматлари линияси орқали ғарблик ҳамкорларидан бирига етказилган" бўлган.\nРоссиянинг "Новости" ахборот агентлиги 12 апрель куни Ўзбекистон ҳуқуқ-тартибот идораларидаги ўз манбасига таяниб, Швеция пойтахтидаги ҳужумда айбланаётган Раҳмат Оқилов февраль ойида халқаро қидирувга берилгани ҳақида ҳам хабар берганди.\nКомиловга кўра, "мавжуд воқеълик террорчилик ва экстремизм таҳдиди глобал характер касб этиши ва бу каби чақириқларга қарши туриш ҳам худди шунга мувофиқ халқаро миқёсдаги кенг ва мувофиқлаштирилган чораларни талаб қилишига далолат қилиши"ни айтган.\nАён бўлишича, Ўзбекистон Ташқи ишлар вазирининг бу хусусдаги баёноти пойтахт Тошкентда, халқаро Пресс-клуб йиғини чоғида янграган.\nХалқаро Пресс-клубнинг сессияси "Ўзбекистон ташқи сиёсатининг янги босқичдаги долзарб масалалари" мавзусига бағишланган.\nХабарларга кўра, унда Абдулазиз Комиловдан ташқари Ўзбекистон Олий Мажлис Сенати раисининг биринчи ўринбосари Содиқ Сафоев ҳам журналистларнинг саволларига жавоб қайтарган.\nШвеция пойтахти Стокгольмдаги "теракт" ўтган жума куни юз берган.\nДроттнинггатан кўчасида юк машинаси одамларнинг устига ҳайдалган, натижада тўрт киши қурбон бўлган, 15 нафари тан жароҳати олганди.\nҲодиса билан алоқадорликда Швецияда икки киши қўлга олинган.\nХабарларда ҳар икки гумондорнинг ҳам Ўзбекистон фуқароси экани айтилган.\n39 ёшли Раҳмат Оқилов ўша куни юк машинаси рулида бўлгани гумон қилинган.\nУнинг устидан дастлабки маҳкама жараёни 11 апрель куни бўлиб ўтган.\nСуд жараёнида Раҳмат Оқилов "ўз айбини тан олган".\nОқилов адвокатининг Би-би-сига маълум қилишича, ҳужум юзасидан 600 дан ортиқ гувоҳ сўроқ қилинган.\nРаҳмат Оқилов ва "теракт"га алоқаси борлиги гумони билан қўлга олинган бошқа бир ўзбекистонликдан эса, гумондорлик олиб ташланган.\nБироқ уни Швециядан депортация қилиш қарори берилган.\nОдноклассники ва VKontakte ижтимоий тармоқларидаги саҳифаларида Оқилов ўзининг Самарқандда туғилгани ва Самарқанд шаҳридаги 46-ўрта мактабда таҳсил олганини айтган.\nШвед расмийларининг Би-би-сига айтишларича, Раҳмат Оқилов 2014 йилда Швециядан бошпана сўраган, аммо 2016 йил охирида рад жавобини олган.\nШвеция полициясининг баёнотига кўра, ўтган йилнинг 16 декабрида Оқиловга Швецияни тарк этиши учун тўрт ҳафта муҳлат берилган.\nШундан сўнг Оқилов ғойиб бўлган ва Швецияда қидирувга берилган.\nБи-би-сига маълум бўлишича, Раҳмат Оқилов сўнгги пайтларда Стокгольмдаги ўзи рўйхатдан ўтган манзилда яшамаган.\nШвед матбуотининг ёзишича, шу йил бошларида ўзининг собиқ ҳамкасбига йўлиққан Оқилов кунларини "уйқу ва чекиш билан" ўтказаётганиин айтган.\nХабарларга кўра, у Ўзбекистондан пул топиш мақсадида чиққан ва аёли ҳамда 4 нафар фарзандига пул жўнатиб туриши керак бўлган.\nҚурилишда ишлаган Оқиловнинг бир неча ой аввал иш жойида ухлаб қолгани сабаб ишидан айрилгани айтилади.


Йиғилишда хусусийлаштириш ва корпоратив бошқарув бўйича мутахассислар тайёрлаш, давлат иштирокидаги корхоналар раҳбарларини шу борада ўқитиш муҳимлиги қайд этилди.\nТОШКЕНТ, 11 дек — Sputnik. Ўзбекистонда хусусийлаштиришда бозор иқтисодиётига хос ва мос тизимга ўтилади. Бу ҳақда давлат иштирокидаги корхоналарни ислоҳ қилиш натижадорлиги ва бу йўналишдаги устувор вазифаларга бағишланган йиғилишда маълум қилинди.\nДавлат раҳбари матбуот хизмати хабарига кўра, йиғилишда хусусийлаштиришга оид ёндашувларни тубдан янгилаш ва бу борада бозор иқтисодиётига хос ва мос тизимга ўтиш зарурлиги таъкидланган.\nБуни амалга оширишда халқаро экспертлар жалб этилади.\nХусусийлаштириш ва корпоратив бошқарув бўйича мутахассислар тайёрлаш ҳамда малакасини ошириш, давлат иштирокидаги корхоналар раҳбарларини шу борада ўқитиш муҳимлиги қайд этилди.\nЭслатиб ўтамиз, аввалроқ Мирзиёев эски усулда, самарасиз ишлаётган давлат иштирокидаги корхоналар фаолиятини жиддий танқид қилгани хабар қилинган эди.